Apa Maksud Gabungan Nombor Dan Huruf Pada Botol Minyak Enjin?

Bagi kebanyakan orang, mereka menukar minyak enjin kereta sama ada dengan cara melakukan sendiri atau menghantar kereta ke bengkel servis kereta.

Dan dalam menukar minyak enjin atau lebih dikenali sebagai minyak hitam, aspek terpenting adalah melibatkan memilih jenis minyak yang tepat.

Ini bukan hanya bermaksud memilih antara minyak berasaskan mineral sintetik atau konvensional, tetapi juga perlu memberi perhatian kepada nombor pada label minyak enjin.

Anda mungkin melihat sesuatu seperti SAE, diikuti dengan angkat "10W-30" atau "5W-20" pada botol minyak tersebut dan tertanya-tanya apa yang dimaksudkan dengan gabungan hufur dan nombor ini.

Dan walaupun minyak enjin anda ditukar oleh mekanik, mereka biasanya melekatkan pelekat pada cermin hadapan yang menunjukkanr nombo minyak yang mereka gunakan pada kenderaan anda.

‘API’ adalah singkatan kepada ‘American Petroleum Institute’ (Institut Petroleum Amerika). Ia adalah sebuah badan yang mewakili industri petroleum dalam penggalian, pengeluaran, penghantaran, penapisan dan pemasaran.

Ia juga bertanggungjawab dalam bidang kaji selidik dan pengkelasan produk petroleum. Pengeluar-pengeluar minyak pelincir akan merujuk kepada piawaian ‘API’ untuk menentukan kelas dan gred minyak pelincir keluaran mereka.

Sementara ‘SAE’ pula adalah singkatan kepada ‘Society of Automotive Engineers’ (Persatuan Jurutera Automotif).

Ia adalah sebuah badan yang terlibat secara langsung dalam kaji selidik berkenaan sesuatu produk yang berkaitan dengan industri automotif termasuklah minyak pelincir.

Sebelum menerangkan maksud nombor tersebut, kita perlu memahami jenis gred minyak enjin.

Minyak enjin atau pelincir ini terbahagi kepada dua iaitu gred tunggal (monograde) dan juga pelbagai gred (multigrade).

Minyak pelincir gred tunggal mempunyai satu kelikatan tunggal, iaitu sama ada semasa sejuk atau panas dan biasanya ia lebih murah berbanding minyak pelincir pelbagai gred.

Minyak jenis ini biasanya digunakan pada kenderaan atau jentera berat yang lasak serta bagi kenderaan yang lama. Contoh minyak pelincir gred tunggal atau monograde ini adalah SAE 40.

Minyak pelincir pelbagai gred pula adalah minnyak yang memiliki kelikatan yang boleh berubah-ubah, dari keadaan cair ketika suhu sejuk kepada lebih pekat apabila suhu panas.

Disebabkan kos pengeluaran minyak pelbagai gred ini lebih tinggi, jadi ia adalah lebih mahal. Bagi minyak ini, ia dirujuk dengan 2 kadar kelikatan.

Sebagai contoh, yang biasa kita lihat dan guna iaitu SAE 10W-30, SAE 15W-40, SAE 20W-50 dan banyak lagi.

Secara ringkasnya, nombor sebelum dan selepas huruf W mewakili kelikatan. Huruf "W" itu sendiri mewakili Winter, bermaksud musim sejuk. Perlu diingatkan skala yang digunakan adalah darjah Celcius (°C).

Dan kelikatan ini merujuk kepada kelikatan cecair atau minyak enjin tersebut. Dalam kes minyak enjin, kelikatan ini adalah ketebalan minyak di bawah keadaan suhu tertentu.

Sebagai contoh, minyak pelincir SAE 10W-40. Nombor di sebelah kiri W iaitu 10, merujuk kepada kelikatan minyak apabila suhu rendah.

Jika nombor pertama ini adalah rendah, ia bermakna anda mempunyai minyak yang nipis (5W adalah lebih nipis dari 10W).

Apabila terdapat suhu yang lebih sejuk di persekitaran anda, adalah lebih baik untuk enjin anda mempunyai minyak yang nipis di dalamnya.

Jika tidak, minyak tebal akan lebih sukar untuk mengalir ke seluruh enjin anda dan melincirkan komponennya. Bagi negara sejuk dan bersalji, minyak pelincir yang rendah kelikatannya sangat penting untuk memudahkan enjin dihidupkan.

Nombor di sebelah kanan iaitu 40, bergantung kepada dua perkara iaitu suhu enjin kereta dan haba persekitaran anda. Secara mudahnya, nombor ini merujuk kepada kadar kelikatan minyak apabila suhu enjin panas.

Semakin besar nombor ini, semakin tinggi daya tahan minyak pelincir itu terhadap kepanasan suhu operasi enjin.

Jika anda tinggal di kawasan tropika yang mempunyai banyak haba, nombor kedua perlulah tinggi kerana ia bermakna minyaknya adalah tebal dan lebih tahan.

Minyak tebal diperlukan dalam suhu yang panas kerana ia melakukan kerja yang lebih baik dalam melincirkan komponen enjin.

Umum tahu Malaysia tidak mempunyai musim sejuk, dan minyak pelincir pelbagai gred ini memainkan peranan penting yang telah dijadikan standard yang ditetapkan pengeluar kenderaan.

Biasanya, Buku Panduan Pemilik telah dibekalkan oleh pengeluar kenderaan dan anda boleh merujuk di sini untuk maklumat lebih lanjut.

Di Malaysia, adalah digalakkan untuk kita menggunakan minyak dengan kadar kelikatan yang lebih tinggi. Ini disebabkan oleh suhu yang panas dan juga biasanya kereta di bandar-bandar besar mengalami kesesakan.

Dalam situasi ini, kereta yang selalu terhenti membuatkan sistem penyejukan enjin yang biasanya bergantung kepada bantuan aliran udara, menjadi kurang cekap.

Suhu enjin akan meningkat ditambah pula dengan suhu persekitaran yang tinggi, membuatkan minyak pelincir memainkan peranan penting dalam menyerap haba yang terhasil.


6 Perkara Yang Ramai Masih Percaya Walaupun Telah Dibuktikan Sains

Manusia telah sampai ke bulan dan suatu hari nanti ke planet Marikh, tetapi sesetengah orang masih meragui apa yang mampu dicapai oleh sains.

Walaupun sains telah terbukti dalam pelbagai peringkat, sesetengah orang masih percaya pada teori konspirasi dan legenda yang telah terbukti tidak tepat, seperti kepercayaan bahawa bumi itu rata.

Ini disebabkan oleh mereka masih dalam bayangan ataupun tidak mempercayai sains itu wujud. iluminasi.com kongsikan 6 perkara yang ramai masih percaya walaupun dibuktikan sains.

Ia mungkin kedengaran agak melampau dan tak masuk akal, tetapi sesetengah orang masih percaya bahawa Bumi adalah sebuah planet yang rata walaupun NASA menggunakan segala-galanya dari GPS dan satelit hinggalah ke imej dari angkasa untuk mengubah fikiran mereka.

Teori utamanya adalah berdasarkan peta lama yang menunjukkan Bumi dalam bentuk persegi dan pegun.

Mereka percaya bahawa Bumi adalah sebuah cakera, pusatnya ialah Bulatan Artik dan Antartika, serta segala yang lain yang dikatakan bertentangan dengannya dianggap sebagai teori konspirasi.

Kebenarannya adalah, NASA telah mengambil berpuluh-puluh gambar yang jelas membuktikan planet kita adalah sfera.

Bagaimanapun, ada cara lain untuk membuktikan ini adalah benar. Cara paling mudah ialah memeriksa kaki langit atau cuba memanjat pokok.

Semakin tinggi anda panjak pokok itu, semakin jauh anda akan dapat melihat.

Ini adalah berlaku disebabkan oleh lengkukan Bumi. Jika Bumi adalah rata, ketinggian tidak akan mengubah sejauh mana kita dapat melihat.

Ini adalah mitos lama yang masih percayai ramai, dengan mendakwa bahawa jenayah yang paling ganas berlaku semasa bulan purnama kerana bulan ini membuatkan orang menjadi gila.

Malah, stesen-stesen polis di UK meminta sokongan tambahan semasa bulan purnama. Jelas sekali perkara ini tidak benar.

Kebenarannya adalah Kajian menunjukkan bahawa tiada hubungan sebenar antara peningkatan jenayah semasa bulan purnama walaupun ia kelihatan benar-benar berlaku.

Hubungan ini boleh dijelaskan kerana selalunya, bulan penuh jatuh pada hari cuti atau hujung minggu, yang mana biasanya jenayah berlaku.

Dalam kaji selidik baru-baru ini, 45% orang dewasa Amerika Syarikat yang ditanyakan tentang vaksin dan keberkesanannya menjawab secara negatif dengan meragui hasil dan keselamatan suntikan vaksin.

Oleh itu, semakin ramai orang telah berhenti memvaksin anak-anak mereka serta diri mereka sendiri.

Menurut Pertubuhan Kesihatan Sedunia, keraguan vaksin disenaraikan sebagai salah satu daripada 10 ancaman teratas bagi kesihatan global pada tahun 2019.

Seorang doktor menjelaskan tentang tragedi penyakit seperti Pertussis, yang telah hilang selama hampir satu abad dan memberitahu bahawa kembali semula serta menyebabkan kematian kanak-kanak.

Doktor tersebut berkata bahawa terdapat vaksin yang selamat dan berkesan untuk mengelakkan jenis penyakit ini, tetapi semakin ramai ibu bapa masih memutuskan untuk tidak memberi vaksin kepada anak-anak mereka.

Walaupun kita sudah menghampiri tahun 2020, namun masih terdapat mereka yang percaya bahawa Australia tidak wujud.

Menurut Universiti Ohio, teori mereka mengatakan bahawa apabila Australia ditubuhkan sebagai jajahan British, British sebenarnya membunuh kesemua tahanan mereka dan tiada kewujudan pulau yang dikatakan sebagai Australia.

Kepercayaan aneh ini telah dimasukkan ke dalam beberapa majalah popular.

Kebenarannya adalah, tiada apa yang perlu dibuktikan lagi kerana sudah berjuta-juta orang sampai ke negara kangaroo ini. Dan sudah tentu, bukti yang paling pasti selain daripada menjejakkan kaki ke negara pulau ini adalah pandangan dari satelit NASA.

Masih ada orang yang percaya dengan cerita rakyat tentang Raksasa Loch Ness. Makhluk gergasi itu dikatakan tinggal di tasik di Loch Ness di Scotland.

Segala-galanya bermula dengan gambar yang diambil oleh seorang doktor yang melawat kawasan itu, dan sejak itu ramai yang mendakwa telah melihatnya.

Kebenarannya adalah Raksasa Loch Ness tidak wujud. Ketika gambar tersebut diambil, amat sukar untuk melihat sama ada ia adalah palsu atau tidak.

Walau bagaimanapun, menurut kajian yang dilakukan kemudian, gambar tersebut kelihatan seperti dihasilkan dan bukannya diambil.

Beberapa ahli sains biologi juga telah meninjau kawasan untuk mengumpul DNA dan mendapati bahawa apa yang dilihat oleh mereka yang mendakwa melihat raksasa tersebut kemungkinan besar adalah belut gergasi atau anjing laut.

Amat mengejutkan untuk kita ketahui bahawa sesetengah orang masih menafikan bahawa pemanasan global adalah nyata dan alam semula jadi tidak dipengaruhi oleh perubahan dahsyat yang dilakukan manusia.

Mereka ini yang menggelarkan diri mereka sebagai "Skeptis Perubahan Iklim", memerangi sains bersama dengan syarikat minyak dan industri yang berada di senarai teratas.

Kebenarannya adalah, terdapat banyak kajian yang membuktikan bahawa perubahan iklim adalah nyata dan disebabkan oleh aktiviti manusia.

Pelepasan gas rumah hijau adalah penyebab utama pemanasan yang berlaku di Bumi.

Persetujuan umum mengenai perubahan iklim wujud dengan lebih daripada 11,600 artikel dan hasil penyelidikan yang membuktikan pemanasan global adalah sangat jelas dan mempengaruhi kita semua.


5 Jenis Fobia Yang Wujud Akibat Kemajuan Teknologi

Kepesatan pengenalan teknologi baru merupakan sesuatu yang tak dapat kita kejar, kan? Terlalu pantas sesuatu teknologi itu berubah hari ke hari disebabkan oleh besarnya usaha orang ramai cuba membangunkan sesuatu yang baru.

Teknologi nyata mampu memudahkan urusan seharian kita, apatah lagi dengan bermacam sistem automasi kini telah berjaya diperkenalkan - menjimatkan masa dan juga tenaga kita. Malangnya, dengan pengenalan teknologi yang terlalu hebat dan pesat - kepesatan ini turut mencipta pelbagai jenis kebimbangan bentuk baru pada kita.

Kebimbangan atau fobia yang tercetus akibat berlakunya sesuatu situasi tertentu, memang sudah direkodkan lama berlaku. Tetapi bagaimana pula dengan bentuk-bentuk fobia baru disebabkan oleh kewujudan teknologi? Jom kita pelajari serba sedikit berkenaan fobia-fobia ini yang mungkin anda sedar atau tidak sedari, terjadi pada anda.

Jangan terkejut pula bentuk kebimbangan ini benar-benar ada. Ini kerana masalah serupa memang dialami oleh ramai orang lain, apatah lagi dengan kemudahan internet di hujung jari membuatkan kita boleh memeriksa bila-bila masa baki akaun kita.

Dengan penggunaan matawang berbentuk digital melalui penggunaan kad debit dan kad kredit yang mampu membuatkan kita memejamkan saja mata bila berbelanja, rasa takut ini semakin kerap berlaku di mana-mana. Setakat ini belum ada istilah khas bagi merangkumi fobia ini diwujudkan, jadi buat masa sekarang rasa takut untuk memeriksa baki akaun bank digelarkan sebagai 'the ostrich effect'; sempena burung unta yang gemar menyembunyikan kepala daripada berani melihat sekeliling.

Pernah tak anda memuat naik satu bentuk tulisan, gambar atau video di media sosial yang kemudiannya anda takut untuk menyemak maklum balas terhadap kandungannya - kerana anda takut wujud reaksi negatif terhadap perkongsian anda?

Fobia takut dengan pandangan dan reaksi yang bercanggah atau berlawanan dengan kita, dinamakan sebagai 'allodoxaphobia'; diambil daripada perkataan Greek 'allo' atau 'berbeza' dan 'doxa' yang membawa makna pandangan.

Orang yang mengalami fobia ini amat takut untuk mengetahui pandangan orang lain, khasnya pandangan yang bersifat kritikal atau negatif. Ketakutan ini bukan saja merangkumi interaksi media sosial, malahan turut sama terpakai dalam interaksi dalam dunia nyata. Tetapi dalam media sosial - kesannya boleh dirasai berkali-kali ganda.

Pernahkah anda merasa resah sekiranya anda tidak mempunyai akses kepada internet? Tahniah. Anda adalah antara individu yang mempunyai sindrom 'discomgoogolation' atau turut sama dikenali sebagai FOBO - 'fear of being offline' terjemahannya 'takut tidak berhubung dengan internet.'

Dalam dunia di mana isyarat Wi-Fi dikatakan menjadi salah satu perkara asas dan talian internet sama ada 3G, 4G atau 5G wajib ada - tidak berhubung memang akan mencipta kebimbangan ketara pada orang ramai pada tahap ekstrim.

Antara situasi yang kerap berlakunya fobia ini adalah apabila kita berada di bawah tanah di mana saluran internet tiada, dalam lif ataupun perlu menaiki kapal terbang dalam tempoh panjang - sehingga ada yang sanggup membayar untuk data yang sangat mahal, asalkan dia dapat berhubung dalam perjalanan.

Berlawanan dengan rasa takut nak semak komen orang lain terhadap kita - ada juga dikalangan kita yang mengalami rasa takut nak kongsikan pandangan kita apabila kita membaca pandangan pihak lain.

Dinamakan secara tidak rasmi sebagai 'threadaphobia', rasa takut ini pula datang daripada kebimbangan seandainya komen kita tu tak menepati citarasa tuan punya status, sebagai contoh atau dalam bahasa pasarnya kita labelkan sebagai 'tuan tanah.'

Pernahkah anda mengalami situasi ini dalam ruangan laman media sosial kami? Adakah anda nampak ada kekurangan yang kami lakukan dan sebenarnya berhasrat nak menegur kami, tetapi bimbang kami tak dapat terima saranan anda atau lebih teruk - diserang mereka yang kurang setuju dengan anda?

Kami tidak boleh menghalang kumpulan yang gemar menyerang orang lain tetapi anda boleh yakini, sebarang bentuk kritikan atau cadangan kepada kami - akan kami terima dengan hati terbuka. Harap jangan takut nak berikan maklum balas pada kami.

Pernah tak anda menelaah sesuatu yang tular di media sosial, sama ada dilakukan oleh individu atau perniagaan - yang anda rasa tak masuk akal? Contohnya, semakin banyak pihak yang berani memalukan diri sendiri hanya kerana berharapkan akan dapat sedikit publisiti. Dari mana mereka dapat keyakinan itu? Entahlah.

Di satu hujung spektrum satu lagi, wujud pula individu atau perniagaan yang senantiasa takut untuk memuat naik apa-apa bentuk perkongsian kerana terlalu bimbangkan imej akan tercemar. Situasi ini yang diistilahkan sebagai 'fear of posting', seringkali dibincangkan secara profesional bagi perniagaan-perniagaan yang dilihat takut untuk memanfaatkan media sosial - tidak yakin etika penggunaan mereka dapat diterima.

Kajian menunjukkan banyak perniagaan menghadapi masalah dalam mengenalpasti kandungan perkongsian yang sesuai, jenis dan format perkongsian yang betul serta bagaimana perkongsian itu membantu perniagaan mereka. Dibelenggu dengan rasa kurang yakin ini menyebabkan kebanyakan perniagaan mengambil jalan, sama ada mengupah khidmat media sosial ataupun lebih malang - tidak menggunakannya langsung kerana takut kesannya pada perniagaan.

Menyerang individu dan kumpulan komuniti tertentu, rasa bimbang ini diistilahkan sebagai 'visiobibliophobia', ketakutan yang datang kerana kita terlalu risau memikirkan betul atau tidak perkongsian kita.


Apa Akan Berlaku Jika Pintu Pesawat Dibuka Ketika Sedang Terbang?

Penerbangan yang tertangguh, bayi yang menangis, dan kerusi yang sempit boleh membuatkan penumpang pesawat berasa seperti mahu melompat keluar.

Dan realitinya, terdapat beberapa kes yang melibatkan penumpang "gila" cuba untuk membuka pintu kecemasan pesawat dan ramai kru kabin berkongsikan cerita pengalaman mereka untuk menenangkan para penumpang lain.

Dalam kes terbaru, seorang wanita Cina telah membuka pintu kecemasan di wilayah Hubei, China. Sebabnya? Dia mahu mendapatkan udara yang segar.

Mujurlah ketika itu pesawat masih belum berlepas. Pada tahun sebelumnya, seorang wanita di Nanjing, China yang pertama kali menaiki pesawat, tersalah membuka pintu kecemasan yang disangkakan pintu tandas membuatkan penerbangan tertangguh selama 2 jam.

Namun, apa sebenarnya yang akan berlaku jika pintu kecemasan pesawat dibuka ketika berada di udara dan tanpa pengetahuan kru kabin?

Adakah pintu yang terbuka itu akan menyedut keluar semua penumpang yang berada berhampiran pintu, membekukan kabin dan menyebabkan pesawat meletup?

Mimpi ngeri itu hampir menjadi kenyataan apabila seorang penumpang kelas pertama cuba untuk membuka pintu kabin pesawat Delta Air dari Chicago ke Beijing.

Kru pesawat berjaya menahannya dan dia ditahan selepas pesawat mendarat. Walaupun pihak media melaporkan kes ini, namun mereka jarang sekali menyatakan fakta yang paling penting iaitu anda tidak boleh buka pintu atau kunci keselamatan dalam pesawat yang sedang terbang.

Lagipun, pintu tersebut tertutup rapat oleh "satu siri selak elektrik dan / atau kunci mekanikal".

Dengan ini, anda boleh menarik nafas lega kerana kemungkinan besar hal ini tidak akan berlaku. Namun, katakan seseorang itu membawa jek hidraulik ke atas pesawat dan berjaya membuka pintu tersebut.

Menurut Patrick lagi, sesiapa yang berada berhampiran dengan pintu keluar tersebut akan tercampak ke langit.

Kemudian, suhu kabin akan merudum ke tahap yang mendorong radang dingin (frostbite), dan pesawat itu sendiri akan mula retak.

Dengan kata lain,tekanan dalam pesawat akan turun sebaik sahaja pesawat yang tertutup menjadi terbuka.

Dalam kebanyakan kes, hal ini terjadi kerana kegagalan mekanikal dan bukan kerana penumpang yang mempunyai kekuatan seperti Hulk berjaya membuka pintu pesawat ketika penerbangan.

Dalam kes ini, anda mempunyai kesedaran kira-kira 15 hingga 20 saat untuk memakai topeng oksigen.

Kemungkinan besar juruterbang akan menurunkan pesawat ke 10,000 kaki, iaitu ketinggian di mana kebanyakan orang yang sihat mampu bernafas.

Satu kes seperti ini pernah berlaku pada tahun 1988 apabila satu bahagian bumbung pesawat terbuka.

Seorang kru pesawat disedut melalui lubang tersebut, namun juruterbang berjaya membuat pendaratan dalam masa 13 minit dan mengelakkan berlakunya kematian tambahan.

3. Apa Akan Berlaku Jika Pintu Pesawat Dibuka Ketika Terbang?


Sejarah Raja-Raja Melayu Singapura yang Ditelan Zaman

Singapura adalah sebuah negara pulau yang bercorak republik dan majoriti penduduknya berbangsa Cina. Singapura telah terpisah dari Malaysia serta menjadi negara bebas dan berdaulat pada 9 Ogos 1965.

Pemisahan ini adalah hasil daripada perbezaan politik dan ekonomi yang mendalam antara parti pemerintah Singapura dan Malaysia sehingga menimbulkan ketegangan kaum yang mengakibatkan rusuhan perkauman pada tahun 1964.

Namun, tahukah anda bahawa Singapura pernah diperintah oleh Raja-raja Melayu pada suatu ketika dahulu? Walaupun pemerintahan itu hanya berlangsung selama 100 tahun, hakikat bahawa Singapura dibuka dan diperintah oleh Raja-raja Melayu tidak boleh dinafikan.

Sejarah pemerintahan Raja-raja Melayu di Singapura yang dahulunya dikenali sebagai Temasik atau Temasek yang bermaksud 'tasik' dalam Bahasa Melayu telah berlaku lebih kurang sejak 700 tahun yang lalu.

Memetik buku Kisah Raja-raja Melayu Singapura tulisan Agus Salim yang diterbitkan Dewan Bahasa & Pusataka (DBP), berikut adalah senarai Raja-raja Melayu yang pernah memerintah Singapura:

Tahun-tahun pemerintahan Raja-raja Singapura ini dipetik Agus Salim daripada kajian Dr. W. Linehan dalam jurnalnya The King of 14th Century Singapore yang diterbitkan pada tahun 1947.

Menjelang abad ke-14, kerajaan Srivijaya semakin merosot dan Singapura terperangkap dalam peperangan antara Siam dan Empayar Majapahit yang berpangkalan di Jawa untuk mengawal Semenanjung Tanah Melayu.

Singapura akhirnya kalah di tangan Empayar Majapahit. Keadaan ini memaksa raja terakhir Singapura iaitu Parameswara atau Iskandar Shah yang baru sahaja memerintah selama beberapa tahun untuk melarikan diri ke Melaka dan mengasaskan Kesultanan Melaka.

Kesultanan Melaka kemudiannya membangun menjadi satu empayar yang besar dan telah memperluaskan pengaruhnya. Singapura turut menjadi sebahagian daripada jajahan Kesultanan Melaka ketika itu.

Apabila Portugis menawan Melaka pada tahun 1511, Sultan Melaka ketika itu telah melarikan diri ke selatan dan menubuhkan Kesultanan Johor. Sebelum itu, Johor berada di bawah jajahan Kesultanan Melaka, maka Singapura juga menjadi sebahagian daripada jajahan Kesultanan Johor yang baru.

Walau bagaimanapun, orang-orang Portugis telah memusnahkan penempatan di Singapura pada tahun 1613 dan pulau itu tenggelam dalam kekeliruan selama dua abad yang mendatang.

Singapura kemudiannya kembali diperintah oleh Raja-raja Melayu pada penghujung hayat empayar Negeri Johor. Suatu ketika dahulu, Johor mempunyai wilayah jajahan yang luas meliputi negeri Johor, Pahang, Singapura dan kepulauan Riau-Lingga (kini kepunyaan Indonesia).

Ketika Sultan Mahmud Riayat Shah III (1761-1812) mangkat di Pulau Lingga yang merupakan ibu negeri Johor pada waktu itu, anak sulung baginda yang bernama Raja Hussain Syah atau Tengku Long berada di Pahang dan tidak sempat menghadiri upacara pengebumian ayahandanya.

Memandangkan Adat Melayu ketika itu menyatakan bahawa pengganti Sultan perlulah ditabalkan sebelum jenazah almarhum Sultan sebelumnya dikebumikan, maka adik kepada Raja Hussain Syah yang bernama Raja Abdul Rahman telah ditabalkan sebagai Sultan Johor yang baru dengan gelaran Sultan Abdul Rahman Muadzam Syah.

Raja Hussain Syah yang kecewa dengan keadaan itu telah membawa di ke Kampung Bulang di Pulau Penyengat, Riau untuk hidup dalam keadaan sederhana. Penjajah British dari Syarikat Hindia Timur Inggeris yang berhasrat untuk menguasai Pulau Singapura telah menghidu peluang yang muncul akibat krisis yang melanda Istana Johor ketika itu.

Sir Thomas Stamford Raffles telah mengarahkan Kolonel William Farquhar untuk mempelawa Raja Hussain Syah untuk ditabalkan menjadi Sultan Singapura yang pertama.

Walaupun berasa ragu, Raja Hussain Syah tetap menerimanya dan ditabalkan sebagai Sultan Singapura di Padang, Singapura, pada 31 Januari 1819 dengan gelaran Sultan Hussain Syah.

Ramai yang tidak senang dengan apa yang dilakukan pihak Inggeris. Ini kerana, kesan pertabalan Sultan Hussain Syah telah menyebabkan berpecahnya empayar Negeri Johor.

Tidak lama selepas ditabalkan, Sultan Hussain Syah mula dihina dan diperlekehkan terutamanya oleh pendatang dari China. Penjajaah Inggeris membawa ramai orang Cina dan India ke Singapura untuk menambahkan jumlah penduduk asing bagi mengecilkan jumlah penduduk Melayu agar kuasa Melayu di Singapura dapat dihapuskan dengan mudah.

Sultan Hussain Syah berasa sangat sedih apabila sedar bahawa dirinya digunakan oleh penjajah Inggeris untuk menguasai Pulau Singapura. Pada tahun 1824, beliau telah dipaksa menandatangani “Treaty of Singapore” untuk menyerahkan seluruh kekuasaannya kepada Residen British, John Crawford.

Pada tahun 1834, Sultan Hussain Syah dengan duka citanya telah meninggalkan Singapura dan menetap di Melaka di mana dia meninggal dunia di sana kira-kira 15 bulan kemudian pada 5 September 1835.

Anak sulung kepada Sultan Hussain Syah iaitu Tengku Ali telah ditabalkan untuk menggantikan ayahandanya sebagai Sultan Singapura dalam sebuah upacara sederhana di Istana Kampung Glam, Singapura, dengan gelaran Sultan Ali Iskandar Syah.

Beliau hidup dalam keadaan sederhana kerana tidak diberikan peruntukan oleh pihak Inggeris yang diketuai oleh Residen British, John Crawford, yang tidak sukakan Melayu. Sultan Ali juga mangkat di Melaka pada 21 Jun 1877 dan dimakamkan di sana.

Selepas kemangkatan Sultan Ali, anakandanya yang bernama Tengku Alam Syah telah menggantikannya dengan gelaran Sultan Alauddin Mansur Syah. Namun, pihak British tidak melantiknya sebagai Sultan Singapura sebaliknya hanya sebagai Ketua Keluarga Di Raja Singapura sahaja. Sultan Alauddin Mansur Syah mangkat pada 26 Ogos 1891 dan disemadikan di Makan Di Raja Teluk Belanga, Singapura.

Anakanda Sultan Alauddin Mansur Syah yang bernama Tengku Ali telah menggantikan bapanya tetapi tidak lagi memakai gelaran Sultan. Tengku Ali mangkat di Istana Kampung Glam pada 2 November 1918 dan digantikan oleh puteranya bernama Tengku Hussein yang mengambil alih jawatan Ketua Keluarga Di Raja Singapura sehingga tahun 1930-an.

Walaupun Kesultanan Singapura tidak terkubur secara rasmi, ia telah dilupakan sehinggalah simbol terakhir iaitu Istana Kampung Glam@Gelam yang didiami Kerabat Di Raja SIngapura diambil alih oleh kerajaan Singapura untuk diubahsuai menjadi Pusat Warisan Melayu pada tahun 2002.

Dengan hilangnya simbol terakhir Kesultanan Singapura ini, maka berakhirlah sisa-sisa pemerintahan Raja-raja Melayu di Temasek atau Singapura sejak ratusan tahun dahulu.


Bagaimana Tradisi Santa Claus Boleh Wujud Untuk Krismas?

Perkara yang paling sinonim dengan perayaan hari Natal sudah tentunya lah watak Santa Claus. Santa Claus digambarkan sebagai seorang lelaki tua berjambang lebat berwarna putih dan memakai sut ikoniknya yang berwarna merah putih serta bertopi.

Dia merupakan individu yang sangat disukai dan disayangi ramai terutamanya oleh kanak-kanak. Kanak-kanak di seluruh dunia percaya bahawa mereka akan menerima hadiah daripada Santa Klaus pada hari Natal.

Namun, umum tahu bahawa Santa Claus tidak wujud dalam dunia sebenar, tetapi bagaimana watak ini boleh memberikan impak yang besar bagi perayaan ini?

Legenda Santa Claus dikatakan bermula beratus-ratus tahun melibatkan seorang paderi yang bernama St. Nicholas. Dipercayai bahawa Nicholas dilahirkan sekitar 280 A.D. di Patara, berhampiran Myra di negara Turki moden.

Sangat dikagumi kerana bersifat alim dan kebaikannya, St. Nicholas menjadi subjek bkepada anyaklegenda.

Dikatakan bahawa dia menyerahkan semua kekayaan yang diwarisinya dan mengembara ke kampung-kampung bagi membantu orang miskin dan sakit.

Salah satu cerita St. Nicholas yang paling terkenal adalah di mana dia menyelamatkan tiga beradik perempuan miskin daripada dijual sebagai hamba atau pelacuran oleh ayah mereka dengan menyediakan mas kahwin supaya mereka boleh berkahwin.

Selama bertahun-tahun, populariti Nicholas tersebar dan dia dikenali sebagai pelindung kanak-kanak dan pelaut. Hari perayaannya disambut pada ulang tahun kematiannya, 6 Disember.

Secara tradisinya, hari ini dianggap sebagai hari bertuah untuk membuat belian besar atau berkahwin. Bagi Renaissance, St. Nicholas adalah paderi yang paling popular di Eropah.

Walaupun selepas Reformasi Protestan, ketika penghormatan terhadap paderi mula tidak digalakkan, St. Nicholas masih mengekalkan reputasi yang positif terutamanya di Belanda.

St Nicholas pertama kali menembusi budaya popular Amerika menjelang akhir abad ke-18.

Pada Disember 1773, dan sekali lagi pada 1774, sebuah syarikat akhbar New York melaporkan bahawa beberapa kumpulan keluarga Belanda telah berkumpul untuk menghormati ulang tahun kematiannya.

Nama Santa Claus adalah evolusi dari nama samaran Belanda nya iaitu Sinterklaas, singkatan kepada Sint Nikolaas (Saint Nicholas dalam bahasa Belanda).

Pada tahun 1804, John Pintard, ahli Persatuan Sejarah New York, telah mengagihkan cetakan St. Nicholas pada mesyuarat tahunan masyarakat.

Latar belakang ukiran itu mengandungi imej Santa (yang popular pada hari ini), termasuk stoking yang penuh dengan mainan dan buah yang digantung.

Pada tahun 1809, penulis bernama Washington Irving membantu mempopularkan cerita-cerita Sinter Klaas ketika dia merujuk kepada St. Nicholas sebagai penaung paderi New York dalam bukunya, The History of New York.

Apabila popularitinya meningkat, Sinter Klaas digambarkan sebagai segala-galanya dari "raskal" dengan topi biru, baju merah, dan stoking kuning hinggalah kepada seorang lelaki yang memakai topi lebar dan "sepasang sut Flemish."

Pemberian hadiah yang biasanya bagi kanak-kanak telah menjadi sebahagian penting dari sambutan Krismas sejak awal abad ke-19.

Kedai-kedai mula mengiklankan beli-belah untuk Krismas pada tahun 1820, dan pada tahun 1840-an, akhbar-akhbar telah menghasilkan slot berasingan bagi iklan perayaan yang sering menampilkan imej Santa Claus yang mula terkenal.

Pada tahun 1841, beribu-ribu kanak-kanak melawat sebuah kedai di Philadelphia untuk melihat model Santa Claus yang bersaiz sebenar.

Tak lama kemudian, kedai-kedai mula menarik kanak-kanak dan ibu bapa mereka, dengan tarikan menggunakan Santa Claus yang "hidup".

Pada awal tahun 1890-an, Tentera Salvation memerlukan wang untuk membayar makan Krismas yang diberikan secara percuma kepada keluarga yang memerlukan.

Mereka mula memakaikan pakaian Santa Claus kepada penganggur dan menghantar mereka ke jalan-jalan di New York untuk mengutip derma.

Sejak itu, kumpulan "Santa Claus" tersebut membunyikan loceng di jalan-jalan di bandar Amerika Syarikat.

Santa Claus Amerika abad ke-18 bukanlah satu-satunya pemberi hadiah yang diilhamkan oleh St Nicholas. Christkind atau Kris Kringle dipercayai menghantar hadia kepada kanak-kanak Jerman dan Switzerland yang berkelakuan baik.

Christkind membawa maksud "Anak Jesus" yang dikatakan merupakan tokoh seperti malaikat dan sering disertai oleh St Nicholas ketika misi menghantar hadiah.

Di Scandinavia, seorang elf riang yang bernama Jultomten didakwa telah menyampaikan hadiah dalam kereta luncur yang ditarik oleh kambing.

Legenda Inggeris menjelaskan bahawa Bapa Krismas melawat setiap rumah pada malam Krismas untuk mengisi stoking kanak-kanak dengan hadiah perayaan manakala Père Noël bertanggungjawab untuk mengisi kasut kanak-kanak di Perancis.

Tradisi Santa Claus masih dipercayai sehingga kini dan dilakukan di seluruh dunia.


Futuko - "Trend" Kanak-Kanak di Jepun Tidak Mahu Ke Sekolah

Di Jepun, terdapat satu fenomena atau trend yang dianggap membimbangkan - semakin ramai kanak-kanak yang meluahkan keinginan mereka tidak lagi mahu ke sekolah. Fenomena ini juga dinamakan "futuko".

Kerana jumlah murid yang tidak mahu ke sekolah terus meningkat naik saban tahun, maka lebih ramai ingin mengetahui apakah punca perkara ini terjadi. Adakah ianya disebabkan sistem persekolahan di Jepun ataupun sebenarnya murid itu sendiri yang bermasalah?

Apabila seseorang murid telah menyatakan bahawa mereka tidak lagi mahu ke sekolah, biasanya ibu bapa mempunyai 3 pilihan:

Menurut Kementerian Pendidikan Jepun, futuko adalah kanak-kanak yang tidak pergi ke sekolah melebihi 30 hari atas alasan yang bukan disebabkan oleh masalah kesihatan ataupun kewangan. Istilah ini juga pernah diinterpretasikan sebagai ketidakhadiran,  fobia dengan sekolah atau keengganan bersekolah.

Reaksi terhadap murid futuko juga telah berubah dalam tempoh satu dekad. Sehingga 1992, keengganan bersekolah (dipanggil tokokyohi yang bermaksud penentangan) dianggap sejenis penyakit mental. Walau bagaimanapun, pada tahun 1997, terminologi "futuko" yang lebih lembut yang bermaksud ketidakhadiran telah digunakan.

Pada 17 Oktober  2019, kerajaan mengumumkan bahawa ketidakhadiran di kalangan pelajar sekolah rendah dan menengah telah mencapai rekod tertinggi, dengan 164,528 kanak-kanak tidak hadir selama 30 hari atau lebih pada tahun 2018, meningkat daripada 144,031 pada tahun 2017.

Gerakan "free school" di Jepun telah bermula sejak zaman 1980-an lagi sebagai respons kepada peningkatan kanak-kanak futuko ini. "Free school" merupakan sekolah alternatif kepada sekolah konvensional dan sekolah ini beropesi berdasarkan prinsip kebebasan dan individualiti.

Sekolah "free school" ini adalah alternatif yang diterima bagi pendidikan di sekolah biasa dan biasanya akan disertai dengan pendidikan di rumah (home school). Walau bagaimanapun, kanak-kanak tersebut tidak akan diberikan apa-apa pengiktirafan yang membolehkan mereka menyambung ke pengajian yang lebih tinggi.

Bilangan pelajar yang menghadir "free school" atau alternatif berbanding sekolah biasa telah meningkat setiap tahun, dari 7.424 pada tahun 1992 kepada 20,346 pada tahun 2017.

Pelajar yang menghadiri "free school" ini tidak perlu memakai uniform seperti pelajar sekolah biasa dan mereka bebas membuat aktiviti mereka sendiri mengikut plan yang telah dipersetujui secara bersama antara pihak sekolah, ibu bapa dan pelajar itu sendiri.

Pelajar yang mengikuti sekolah ini digalakkan untuk mengikut skil individu yang dimiliki dan minat yang ingin diceburi. Terdapat juga kemudahan bilik komputer untuk kelas bahasa Jepun dan matematik selain kemudahan perpustakaan yang dipenuhi buku dan manga (buku komik Jepun).

Suasana di sekolah ini adalah informal dan bebas, mereka umpama sebuah keluarga besar. Para pelajar akan meluangkan masa di ruang utama untuk bermain dan berborak. Tujuan utama konsep sekolah sebegini adalah bagi membentuk skil sosial para pelajar.

Berhenti sekolah mempunyai akibat jangka panjang dan terdapat risiko yang tinggi bahawa anak muda ini akan tercicir daripada masyarakat sepenuhnya dan mengasingkan diri mereka di dalam bilik mereka - sebuah fenomena yang dikenali sebagai hikikomori.

Apa yang lebih membimbangkan adalah jumlah murid yang membunuh diri juga turut sama meningkat. Pada tahun 2018, bilangan bunuh diri pelajar sekolah adalah tertinggi dalam tempoh 30 tahun dengan 332 kes. Pada tahun 2016, peningkatan bilangan kes bunuh diri pelajar menyebabkan kerajaan Jepun meluluskan tindakan pencegahan bunuh diri dengan cadangan khusus untuk sekolah.

Menurut kajian yang dilakukan oleh kementerian pendidikan, terdapat beberapa faktor utama yang menyebabkan para pelajar tindak berminat atau enggan ke sekolah. Antara sebab utama adalah keadaan keluarga itu sendiri, masalah peribadi dengan rakan atau guru di sekolah dan kes buli.

Ada juga pelajar yang melaporkan mereka tidak mahu ke sekolah kerana mendakwa sukar mengikut syarat-syarat di sekolah yang dikatakan terlalu ketat. Sebagai contoh, keluar "tight" yang dipakai mestilah hitam, rambut tidak boleh diwarnakan, warna getah rambut mestilah yang ditetapkan sahaja dan sebagainya.

Banyak sekolah di Jepun mengawal setiap aspek pemakaian dan imej para pelajarnya. Sebagai contoh, memaksa pelajar berambut perang mewarnakan rambutnya kepada warna hitam, melarang pelajar memakai baju coat (walaupun ketika musim sejuk) dan sebagainya.

Syarat-syarat yang ketat ini diperkenalkan di sekolah pada tahun 1970-an dan 1980-an sebagai respon kepada masalah keganasan dan buli pada masa tersebut. Syarat-syarat ini dilonggarkan kembali pada tahun 1990-an tetapi kembali diperketatkan sejak kebelakangan ini.

Undang-undang atau syarat-syarat yang diperkenalkan oleh pihak sekolah ini juga dikenali sebagai "black school rules".

Walaupun sistem "free school" dianggap sebagai alternatif terbaik buat masa ini kepada sekolah biasa, masalah dalaman dalam sistem pendidikan di Jepun pada masa kini tetap menjadi satu isu besar. Bagi Prof Uchida, seorang pakar pendidikan dari Nagoya University, tidak membangunkan kepelbagaian pelajar adalah melanggar hak asasi mereka - dan ramai pihak yang bersetuju dengannya.

Pada bulan Ogos, kempen "Black kosoku o nakuso!" [Hapuskan peraturan sekolah yang mengarut] telah mengemukakan petisyen dalam talian kepada kementerian pendidikan yang ditandatangani oleh lebih 60,000 orang meminta penyelidikan terhadap peraturan sekolah yang tidak munasabah.

Wilayah Osaka mengarahkan semua sekolah menengah untuk mengkaji semula peraturan mereka dan hasilnya kira-kira 40% sekolah membuat perubahan. Walau bagaimanapun, amat menyedihkan kerana Prof Uchida mengatakan bahawa Menteri Pendidikan dikatakan menganggap bahawa keengganan ke sekolah bukanlah sebuah anomili (ketidakbiasaan), sebaliknya adalah sebuah trend semata-mata.


10 Negara Dengan Gaji Doktor Paling Tinggi Di Dunia

Doktor mempunyai tugas yang sangat penting iaitu menyelamatkan nyawa. Biasanya, para doktor merisikokan nyawa mereka untuk merawat pesakit.

Golongan profesional ini menjalani beberapa tahun pengajian yang sangat mahal dan mengamalkan apa yang dipelajari untuk menjadi mahir dalam pekerjaan mereka.

Oleh itu, doktor sepatutnya menerima gaji yang tinggi yang mana sepadan dengan khidmat mereka.

Di kebanyakan negara di dunia, doktor adalah antara pekerja yang menerima gaji tertinggi kerana sifat pekerjaan yang mencabar dan bertanggungjawab untuk kesejahteraan penduduk umum.

Namun di Malaysia, gaji doktor tidaklah begitu lumayan. Bagi doktor yang masih di peringkat housemanship, purata gaji bulanan yang diterima adalah sekitar USD848 (RM3,500) hingga USD1,066 (RM4,400).

Menurut Afterschool, selepas menerima gelaran pegawai perubatan (MO), purata gaji mereka meningkat kepada antara USD1,042 (RM4,300) hingga USD1,260 (RM5,200). Pendapatan akan meningkat mengikut jumlah tahun pengalaman seperti di bawah:

Bagi doktor pakar pula, gaji yang diterima adalah lebih lumayan baik bagi sektor awam atau swasta.

Purata gaji bulanan bagi doktor pakar di hospital awam bermula dari USD2,400 (RM10,000) manakala doktor pakar swasta menerima sekitar USD3,630 (RM15,000) hingga USD7,270 (RM30,000) dan ke atas sebulan mengikut jenis serta tahap kepakaran.

Gaji seperti ini kelihatan agak lumayan, namun jauh lebih rendah jika dibandingkan dengan negara-negara dalam senarai ini.

Malah, dengan pengumuman elaun khidmat kritikal yang dikatakan bakal dipotong bagi doktor baharu, ramai yang tertanya-tanya sama ada berbaloi atau tidak untuk menjadi seorang doktor.

Dan jika dilihatkan, Malaysia menduduki tangga pertama sebagai negara dengan penjagaan kesihatan terbaik di dunia, jadi mengapa gaji para doktor menjadi semakin rendah?

Dengan itu, iluminasi.com kongsikan 10 negara dengan gaji doktor paling tinggi di dunia.

(Mogok oleh doktor di New Zealand berkenaan tempoh waktu bekerja)

Apabila melibatkan gaji, New Zealand biasanya berada sedikit terkebelakang berbanding jiran terdekatnya iaitu Australia. Namun dari segi perubatan, New Zealand hampir menyamai Australia.

Mengendalikan sistem penjagaan kesihatan awam dan swasta secara bercampur, New Zealand adalah destinasi hijrah yang popular untuk doktor yang boleh berbahasa Inggeris.

Doktor baru yang masih di bawah penyeliaan (housemanship) biasanya menerima purata gaji bulanan antara USD4,466 (RM18,435) dan USD5,572 (RM23,000).

Bagi doktor am atau biasa, mereka menerima sekitar USD8,000 (RM33,000) manakala doktor pakar menerima USD11,500 (RM47,550).

Sejak penciptaan Perkhidmatan Kesihatan Kebangsaan (NHS) pada tahun 1948, United Kingdom sentiasa bangga dengan sistem penjagaan kesihatan percuma dan kualiti yang ditawarkan.

Walaupun terdapat ketidakpastian disebabkan oleh Brexit, namun percubaan berulang untuk menswastakan aspek perkhidmatan dan perbalahan kontrak yang serius berkenaan waktu kerja (termasuk tindakan mogok yang belum pernah terjadi sebelumnya), UK terus membayar gaji doktor dengan sangat tinggi.

Purata gaji bulanan bagi seorang doktor am yang bekerja 41.8 jam seminggu adalah sekitar USD9,800 (RM40,514) manakala doktor pakar menerima sekitar USD10,500 (RM45,000).

Ia merupakan tempat kerja yang didambakan di mana doktor ditawarkan dengan gaji yang tinggi, keadaan kerja yang baik, waktu kerja yang lebih pendek dan yang paling digemari, cuti yang banyak.

Belanda mempunyai sistem penjagaan kesihatan yang mengagumkan di mana setiap isi rumah di Belanda mempunyai doktor peribadi mereka sendiri.

Jadi, tidak hairanlah para doktor benar-benar menikmati kerja mereka di negara ini.

Dari segi pendapatan, purata gaji bulanan seorang doktor am di Belanda adalah sekitar USD9,750 (RM40,240) manakala USD21,000 (RM87,000) bagi doktor pakar.

Menurut Indeks Pengguna Kesihatan Eropah (EHCI), Belanda menawarkan sistem penjagaan kesihatan yang terbaik di Eropah.

Pulau Atlantik Utara ini berada pada kedudukan kelapan dalam senarai gaji tertinggi bagi doktor.

Di Ireland, doktor pakar menerima purata gaji bulanan sekitar USD15,600 (RM64,271) manakala doktor am memperoleh USD11,300 (RM46,731 sebulan.)

Di sini gaji tidak jauh lebih tinggi daripada di negara lain, namun doktor pakar juga menjalankan kerja-kerja swasta dan awam.

Berdasarkan jenis dan tahap kepakaran, doktor boleh mengenakan bayaran antara USD200 (RM825) dan USD300 (RM1,240) atau lebih bagi perundingan sekitar 15 hingga 20 minit.

Jadi, gaji yang diperoleh mereka adalah lebih tinggi daripada jumlah purata mengikut kerajinan.

(Dr. Joe Marwood berhijrah dari United Kingdom ke Australia kerana gaji yang lebih lumayan dan waktu bekerja yang lebih pendek)

Disebabkan oleh keadaan yang lebih baik seperti pendapatan yang lebih lumayan, ramai doktor dari United Kingdom berhijrah ke Australia.

Ia juga disebabkan oleh situasi tempat kerja yang lebih baik dan sistem sokongan yang lebih maju. Pengajaran dan pendidikan sangat diberikan perhatian di Australia.

Semua doktor di Australia fokus kepada mempelajari teknik baru dan berkongsi maklumat dengan orang lain. Dan disebabkan tahap kakitangan yang seperti ini di Australia, hasilnya adalah lebih baik berbanding negara lain.

Doktor am di Australia menerima purata gaji bulanan sekitar USD11,700 (RM48,153) manakala doktor pakar menerima USD20,600 (RM85,000).

Iceland bukanlah hanya terkenal sebagai tanah berais, pelancongan Game of Throes dan pengeksportan salmon sahaja.

Sama seperti kerajaan Nordik yang lain, Island mempunyai sistem penjagaan kesihatan dibiayai kerajaan yang sangat berkualiti tinggi yang dicemburui banyak negara.

Di negara yang mana banyak pendapatan mereka adalah antara yang tertinggi di dunia, tidak mengejutkanlah bahawa terdapat banyak cukai pendapatan yang tersisa untuk para doktor.

Doktor am di Iceland menerima purata gaji bulanan sekitar RM62,600 manakala doktor pakar menerima sekitar RM69,500.

Jumlah gaji yang diterima oleh seorang doktor di Amerika Syarikat bergantung kepada lokasi kerja dan jantina mereka.

Umumnya, doktor lelaki di AS menerima pendapatan 36% lebih banyak daripada doktor wanita.

Jurang gaji ini adalah paling sedikit bagi ahli anestesiologi iaitu sebanyak 12%, ahli radiologi sebanyak 13% dan doktor keluarga sebanyak 14%.

Purata gaji bulanan bagi doktor am di AS adalah sekitar USD19,200 (RM79,108) manakala USD30,800 (RM127,261) bagi doktor pakar.

Pakar bedah ortopedik menerima pendapatan tahunan tertinggi sekitar USD443,000 (RM1.83 juta), diikuti oleh pakar kardiologi dengan USD409,000 (RM1.69) juta, pakar dermatologi dengan USD380,000 (RM1.57 juta) dan yang paling rendah adalah pakar kanak-kanak sebanyak USD204,000 (RM842,000).

Doktor pakar dengan gaji paling tinggi di AS adalah di negeri North Dakota sebanyak RM1.95 juta setahun (RM162,500 sebulan) dan yang terendah adalah di Columbia iaitu sebanyak RM793,000 (RM66,000 sebulan)

Jika anda melihat mana-mana senarai gaji global, kemungkinan besar anda akan dapat melihat nama Switzerland tersenarai.

Oleh kerana ia mempunyai antara salah satu ekonomi yang paling stabil di dunia, maka gaji bagi banyak sektor di negara ini adalah sangat tinggi.

Jadi, tidak mengejutkan untuk melihat ramai pengamal perubatan yang datang ke negara ini, walaupun hakikatnya anda memerlukan pengetahuan kerja sama ada dari Perancis, Jerman atau Itali untuk berbuat demikian.

Namun, ia sangat berbaloi kerana purata gaji bulanan bagi seorang doktor am di Switzerland sekitar USD19,800 (RM81,552) dan USD21,500 (RM88,739) bagi doktor pakar.

Terdapat lebih daripada 90,000 orang doktor di Kanada dan bertambah dengan semakin pantas berbanding populasi negara ini.

Nisbah nisbah doktor kepada penduduk di Kanada adalah sekitar 228 doktor bagi setiap 100,000 orang.

Namun, Kanada adalah negara yang paling diidami bagi setiap doktor kerana gaji yang tersangat lumayan.

Doktor am menerima pendapatan sekitar USD22,600 (RM93,210) sebulan manakala USD28,200 (RM116,255) bagi doktor pakar. Bagi setiap jam, purata pendapatan bagi seorang doktor am adalah sekitar USD128 (RM530).

Seperti Switzerland, sebahagian besar daripada kekayaan Luxembourg diperolehi daripada sektor kewangan yang menguntungkan.

Namun, bukan hanya ahli bank dan akauntan sahaja yang mendapat pendapatan yang tinggi.

Menurut OECD, para doktor yang mempunyai pengalaman melebihi 8 tahun memperoleh purata gaji mencecah USD25,400 (RM104,695) sebulan dan bagi doktor baru dengan pengalaman antara 1 dan 3 tahun, mereka menerima gaji sekitar USD13,240 (RM54,652 sebulan).

Doktor pakar sebagai contoh pakar gastroenterologi, mereka menerima sekitar USD33,000 (RM136,000) sebulan.

Walaupun Luxembourg mempunyai populasi yang sangat rendah sekitar 600,000 orang, anda mungkin menghadapi persaingan sengit untuk mendapatkan pekerjaan.


10 Jawatan Pekerjaan Paling Kritikal di Malaysia Bagi Tahun 2019

Dengan perubahan teknologi yang ada disertakan sekali dengan era Revolusi Industri 4.0, perkembangan kemampuan AI dan bermacam lagi teknologi lain - bidang pekerjaan yang melibatkan tenaga manusia sering dibincangkan, dengan aspek prospek masa depan serta keberkesanan jawatan tertentu menjadi subjek utama.

Walaupun kapasiti pekerjaan memang tidak dinafi telah banyak digantikan dengan sistem automasi, masih banyak sebenarnya jawatan-jawatan di negara kita yang dikategorikan sebagai jawatan kritikal serta memerlukan tenaga mahir - bagi mengisi kekosongan yang ada.

Jawatan apakah yang dianggap kritikal keperluannya di negara kita setakat tahun 2019? Jom kita pelajari serba sedikit tentang jawatan-jawatan ini bagi memudahkan anda merangka masa depan anda dan mungkin juga prospek karier anak-anak anda.

Sebanyak 59 jawatan dalam 18 sektor dikategorikan sebagai jawatan-jawatan bersifat kritikal, berikutan permintaannya yang tinggi tetapi tiada tenaga kemahiran yang cukup dalam menampung permintaan.

Oleh itu, 59 jawatan ini dikumpulkan dan disenaraikan bagi membolehkan masyarakat kita mendapatkan panduan kerjaya yang lebih tersusun, berdasarkan kepada input dan maklum balas institusi pendidikan, ahli akademik, pakar industri serta penggerak dalam industri sendiri.

Untuk menyenaraikan kesemuanya, mungkin memerlukan artikel yang terlalu panjang - jadi kami senaraikan 10 pekerjaan popular yang ada, informasi berkenaan jawatan itu serta sebab dan hujah kenapa jawatan-jawatan tersebut dianggap kritikal.

Tiga sektor perniagaan iaitu industri takaful, insurans, pembinaan dan komunikasi menyatakan kekurangan individu yang mempunyai kemahiran dalam perancangan polisi, dengan setiap jawatan kosong yang dibuka memerlukan sehingga 6 bulan hanya untuk diisi berikutan ketiadaan calon yang sesuai.

Jawatan ini dianggap jawatan berpangkat senior, sesuai untuk individu berpengalaman yang telah pun bekerja lebih 5 tahun, telah pun disenaraikan sebagai jawatan kritikal sejak tahun 2016.

Merangkumi beberapa aspek berbeza berdasarkan keperluan antaranya perkhidmatan perniagaan, pembangunan perniagaan, pengurusan operasi dan perancangan operasi - jawatan ini sangat sukar diisi berikutan keperluan yang agak tinggi bagi calon.

Ada syarikat yang meletakkan keperluan calon untuk memiliki lesen Suruhanjaya Sekuriti sebagai syarat utama dan ada juga yang memerlukan semua calon jawatan ini mempunyai sijil ACCA, sijil perakaunan yang berprestij.

Amat kritikal dalam sektor pembuatan, ketiadaan tenaga kerja dalam jawatan ini telah pun dilaporkan sejak 2016 dan sehingga kini masih lagi dianggap kritikal.

Dilaporkan sebagai kritikal sejak 2016, dua industri utama yang sangat memerlukan tenaga kerja dalam jawatan ini adalah sektor petrokimia, apabila majoriti pemain industri sektor ini melaporkan bahawa mereka memerlukan tempoh sehingga 6 ke 24 bulan - hanya untuk mengisi satu kekosongan jawatan.

Selain petrokimia, pakar penyelidikan dalam pembuatan plastik dan penyelidikan juga sangat ditagih industri.

Disenarai sejak tahun 2016, tugas seorang pengurus komunikasi dan maklumat merangkumi skop yang agak besar antaranya pengurusan ICT, data, rangkaian komputer, multimedia kreatif dan pelbagai lagi sektor berbeza namun kekurangan individu tetap menyebabkan permintaan terhadapnya gagal diisi.

Majoriti perniagaan dalam industri menyifatkan calon yang cuba mengisi jawatan ini jumlahnya amat sedikit serta ketiadaan kemahiran yang diperlukan daripada segi pengalaman dan teknikal.

Malaysia kekurangan geologis yang berkemahiran dan pola penurunan tenaga mahir ini telah pun berlaku secara konsisten, tahun ke tahun. Walaupun jawatan ini dibuka kepada pekerja berstatus muda sekalipun - dilaporkan tidak ramai yang hadir mencuba nasib.

Memerlukan masa daripada 3 ke 6 bulan untuk mengisi satu jawatan geologis secara purata, laporan menyebut tentang kekangan dalam usaha mengisi jawatan ini berpunca daripada keengganan calon untuk bekerja dalam lombong, khasnya melibatkan aktiviti perlombongan arang asli di seluruh negara.

Anda suka dengan nombor? Sekiranya anda suka, cubalah untuk menyertai kursus sains aktuari atau sains matematik di universiti kerana permintaannya besar. Negara kita memerlukan saintis data dalam jumlah yang ramai selain daripada individu berkemahiran dalam sains aktuari, yang mampu melakukan ramalan dan telahan hanya berdasarkan statistik.

Bagaimanapun, keperluan untuk menyertai jawatan-jawatan dalam sektor ini agak tinggi - memerlukan seseorang memiliki sijil Certified Public Accountant (CPA), Approved Actuaries Certification dan juga sijil kelulusan daripada Fellow of Society of Actuaries.

Dalam menuju ke arah Revolusi Industri 4.0 dan pembangunan teknologi IoT, saintis data amat diperlukan dan prospek kerjaya dalam bidang ini dikatakan sangat cerah.

Jurutera industri meliputi banyak sektor perniagaan tetapi 3 sektor yang sangat kritikal memerlukan kemahiran jurutera industri adalah sektor pembuatan, perhubungan dan pengangkutan - dengan permintaan terhadap jurutera pengeluaran, jurutera kilang dan jurutera pembangunan proses menjadi keutamaan.

Diletak dalam jawatan kritikal sejak tahun 2016, jawatan ini tetap berdepan masalah dalam mendapatkan calon yang berwibawa kerana kebanyakan calon yang hadir temuduga gagal mencapai standard yang diperlukan.

Tidak disenaraikan dalam mana-mana jawatan kritikal sebelum ini, pendidikan peringkat awal kanak-kanak diisytiharkan sebagai jawatan kritikal baru bagi tahun 2019 - selepas kebanyakan syarikat melaporkan kegagalan mereka mendapatkan calon yang sesuai, atas beberapa sebab.

Majoriti masalah berpunca daripada ketiadaan calon yang mencukupi semasa temuduga dan bagi mereka yang datang pula, didapati tidak berkemahiran seperti yang dikehendaki serta memohon gaji yang dikatakan terlalu besar. Apa yang menakutkan - disebabkan oleh ketiadaan calon yang sesuai serta permintaan gaji yang tinggi, banyak syarikat melaporkan keperluan untuk mereka menggajikan pekerja yang mempunyai kelulusan rendah dalam menampung keperluan yang ada.

Pada pandangan kami, memang sejak dahulu lagi negara kita menghadapi masalah dalam memenuhi permintaan jawatan kosong melibatkan pekerja mahir perakaunan. Keperluan pensijilan yang tinggi sedikit sebanyak menyukarkan jawatan ini diisi, kerana seseorang juruakaun memerlukan beberapa kelulusan tambahan yang perlu diambil.

Situasi diburukkan lagi sekiranya industri perbankan diambil kira, kerana syarat-syarat ketat Bank Negara memerlukan juruakaun melalui pelbagai jenis kursus tambahan, khasnya apabila melibatkan sistem perbankan Islam yang menyebabkan kekurangan ini semakin kritikal.

Dianggap sebagai satu jawatan kritikal yang wajib diisi dalam sektor perbankan, kebanyakan syarikat menyatakan kesukaran yang tinggi dalam mendapatkan calon yang sesuai untuk jawatan ini - dengan tempoh 3 ke 6 bulan bagi mengisi satu jawatan.

Sesetengah syarikat pula meletakkan syarat agar calon mempunyai sijil kelulusan CFA sebelum boleh dilantik, selain daripada keperluan untuk mampu membaca dan menterjemah bahasa asing seperti Jepun, Jerman dan Russia.

Walaupun mempunyai keperluan yang pelbagai seperti kemahiran dalam .net, C++, Java, PHP dan pembangunan secara am - jawatan pembangun perisian terus kekal sebagai salah satu jawatan kritikal di Malaysia sejak tahun 2015.

Selain itu, keperluan jawatan yang berbeza-beza mengikut trend dan perubahan teknologi juga menjadi salah satu punca kenapa jawatan ini kritikal; bagi tahun 2019, pembangun perisian yang mahir dalam pengaturcaraan Python mendapat permintaan tinggi tetapi tetap gagal diisi dengan baik.

Selain daripada 10 jawatan yang disenaraikan, ada beberapa jawatan lain yang kekal kritikal dalam tempoh 4 tahun sebelum seperti juru rangkaian komputer dan juru teknik mekanikal,

Beberapa jawatan yang sebelum ini dianggap tidak kritikal mula dikategorikan sebagai kritikal, seperti jururawat, ahli farmasi, pengajar vokasional, pembangun web, penulis, juru kerja kayu, juruteknik kejuteraan sivil, chef, penyambut tetamu, tukang kimpal besi, juru mesin pertanian dan tukang jahit.

Kami harap perkongsian ringkas ini dapat menjadi panduan kepada anda, dalam merancang perjalanan karier anda.


Kesan Sebenar Pengambilan Gula Terhadap Otak Manusia

Kebanyakan orang sukakan makanan manis seperti gula-gula, ais krim, kuih, kek dan minuman bergula. Namun, terlalu banyak gula dalam diet boleh menyebabkan kenaikan berat badan, obesiti, diabetes tahap 2 dan kerosakan gigi.

Walaupun tubuh kita sudah mempunyai pengambilan gula yang mencukupi, otak kita seolah-olah telah diprogram untuk terus menginginkan makanan manis.

Penyakit-penyakit dan masalah kesihatan ini adalah perkara biasa bagi rakyat Malaysia yang merupakan negara kelapan paling tinggi dalam pengambilan gula.

Kini, ahli neurosains (pakar saraf) telah melakukan penyelidikan untuk memahami bagaimana pengambilan gula mampu mengubah perilaku manusia dan adakah ia juga menyebabkan perubahan pada otak.

Badan manusia sebenarnya memerlukan gula atau lebih tepat lagi glukosa untuk berfungsi. Glukosa berasal dari perkataan Yunani iaitu 'glukos' yang bermaksud 'manis'. Glukosa membantu melancarkan sel-sel yang berada dalam badan termasuk sel-sel otak.

Berdasarkan asas evolusi, nenek moyang kita memburu dan melakukan kerja keras untuk hidup. Makanan manis adalah sumber tenaga yang sangat baik buat mereka. Kini, generasi moden mendapati bahawa makanan manis adalah suatu kenikmatan.

Manakala makanan yang mempunyai rasa tidak menyenangkan, pahit dan masam biasanya dikaitkan dengan makanan membusuk, beracun atau basi yang boleh menyebabkan penyakit.

Kita juga mempunyai satu sistem otak semula jadi yang membuatkan kita menyukai makanan manis kerana ia merupakan sumber tenaga yang baik untuk menggerakkan tubuh badan kita.

Apabila kita memakan makanan manis, satu sistem ganjaran otak yang dipanggil "dopamin mesolimbik" akan diaktifkan. Dopamin adalah sejenis bahan kimia otak yang dirembeskan oleh neuron (sel saraf) dan memberi isyarat bahawa perlakuan itu adalah sesuatu yang positif.

Apabila sistem ganjaran itu diaktifkan, ia akan mempengaruhi tingkah laku seseorang itu dan membuatkan mereka akan mengulangi semula perbuatan memakan makanan manis ini.

Rembesan dopamin dari pengambilan makanan bergula akan menjurus kepada pembelajaran pantas otak manusia untuk lebih memilih makanan manis berbanding makanan biasa yang menyihatkan.

Tambahan pula, persekitaran kita pada hari ini dipenuhi dengan pelbagai makanan bergula yang kaya dengan tenaga walaupun kita sebenarnya tidak begitu memerlukan tenaga sedemikian untuk melakukan kerja-kerja seharian yang lebih mudah berbanding dahulu.

Sayangnya, otak kita telah dilatih untuk berfungsi menyukai makanan manis atau bergula. Jadi, apa sebenarnya yang akan berlaku kepada otak jika kita mengambil gula secara berlebihan?

Otak manusia secara berterusan akan berubah dan membina semula dirinya melalui proses yang dipanggil "neuroplasticity" (keupayaan otak untuk membentuk dan menyusun semula hubungan sinaptik).

Penyusunan semula ini boleh berlaku dalam sistem ganjaran yang diaktifkan dalam otak. Pengaktifan berulang kali sistem ganjaran ini melalui pengambilan ubat-ubatan atau memakan banyak makanan manis boleh menyebabkan otak menyesuaikan diri dengan ransangan yang kerap dan membawa kepada sejenis toleransi.

Dalam kes yang melibatkan gula, ini bermakna kita perlu memakan lebih banyak makanan manis untuk mendapatkan perasaan puas yang sama. Ia sebenarnya adalah salah satu ciri-ciri ketagihan.

Ketagihan makanan adalah satu subjuk kontroversi antara saintis dan pakar perubatan. Secara fizikalnya, anda boleh menjadi bergantung kepada ubat-ubatan tertentu. Namun, ia masih dibahaskan sama ada anda boleh ketagih pada makanan apabila anda memerlukannya untuk terus hidup.

Gula berlebihan membantutkan rembesan dopamin, sama seperti kesan pengambilan kokain

Walaupun kita memerlukan makanan untuk membekalkan tenaga kepada tubuh tetapi banyak orang mengalami ketagihan makanan terutamanya ketika dalam keadaan tertekan, lapar, sedih atau terpengaruh dengan makanan-makanan yang dijual di kedai.

Bagi menangani kemahuan ini, kita perlu menghalang tindak balas semula jadi untuk menikmati makanan yang lazat ini. Satu rangkaian penghalang dalam neuron adalah penting untuk mengawal tingkah laku kita.

Neuron ini tertumpu pada prefrontal cortex (PFC) iaitu bahagian utama otak yang terlibat dalam membuat keputusan, mengawal dorongan dan melambatkan rasa kepuasan.

Neuron penghalang atau inhibitory neurons berfungsi sebagai brek kepada otak dan merembeskan kimia reseptor GABA. Penyelidikan yang dilakukan ke atas tikus makmal telah menunjukkan bahawa makanan yang mengandungi kadar gula yang tinggi mampu mengubah neuron penghalang ini. Hasilnya, tikus yang diberi gula lebih sukar membuat keputusan atau mengawal kelakuan mereka.

Ini menunjukkan bahawa apa yang kita makan mampu mempengaruhi keupayaan kita untuk menentang godaan. Ia juga menerangkan mengapa perubahan diet sangat sukar bagi sebahagian orang.

Satu kaji selidik telah dilakukan mengenai betapa tinggikah keinginan seseorang itu untuk makan makanan ringan berkalori tinggi ketika mereka lapar berbanding setelah berasa kenyang.

Hasilnya, orang-orang yang sering mengamalkan diet tinggi lemak dan bergula masih mempunyai keinginan tinggi terhadap makanan ringan walaupun mereka sebenarnya tidak berasa lapar.

Ia membuktikan bahawa makanan yang tinggi gula ini mewujudkan keinginan untuk mahukan lebih banyak makanan manis walaupun tidak perlu.

Kawasan lain di otak yang boleh terjejas oleh diet tinggi gula adalah hipokampus yang memainkan peranan penting dalam penyatuan maklumat dari ingatan jangka pendek ke ingatan jangka panjang.

Ini dibuktikan dalam penyelidikan yang dilakukan ke atas tikus. Tikus yang diberi diet tinggi gula lebih sukar mengingati objek yang diberikan kepada mereka di lokasi tertentu berbanding tikus lain.

Perubahan yang disebabkan oleh gula berlaku pada hipokampus dan menyebabkan pengurangan pembentukan neuron baru. Pembentukan neuron baru adalah penting untuk merekod memori.

Untuk menjaga kesihatan tubuh dan otak anda, Pertubuhan Kesihatan Sedunia menasihati agar mengehadkan pengambilan gula tambahan kepada lima peratus daripada pengambilan kalori harian iaitu sebanyak 25 gram (enam sudu teh) sahaja.

Memandangkan anggaran purata rakyat Malaysia mengambil sebanyak 26 sudu gula sehari, kadar yang disyorkan ini mampu memberi perubahan besar kepada anda.


Khalid Sheldrake - Raja Xinjiang Yang Pertama dan Terakhir

Satu ketika dulu sekitar abad ke 19 dan 20, gerakan penyebaran Islam membawa cabaran besar bagi komuniti Muslim di Eropah - berikutan perpecahan fahaman yang ada. Kewujudan dua gerakan besar Salafi dan Ahmadiyyah saling menimbulkan pergeseran antara satu sama lain, berikutan dakwaan ke atas ajaran Ahmadiyyah yang dikatakan sesat.

Beberapa pendakwah berpengaruh Muslim muncul cuba membawa kedua-dua pihak yang bertelagah agar dapat bertenang dan mencari jalan rundingan, sebagai usaha melindungi imej komuniti Muslim dan agama Islam yang dipandang negatif. Salah seorang individu yang berusaha menjalinkan hubungan keduanya adalah seorang lelaki Muslim bernama Khalid Sheldrake.

Lahir pada tahun 1888 dengan nama Bertram William Sheldrake, Khalid anak kepada seorang pembuat manisan di London bernama George Sheldrake. Khalid memeluk Islam pada tahun 1903, seterusnya meninggalkan ajaran Katolik. Bagi menyebarkan Islam, Khalid mula aktif bergerak sebagai aktivis yang membawanya dari London sehinggalah namanya terkenal di seluruh dunia, disebut sebagai Raja kerajaan orang Islam di Xinjiang, China.

Pada awal zaman era Khalid memeluk Islam, dalam mempelajari ilmu agama dia mula menyertai Institut Muslim Liverpool; sebuah pertubuhan bebas yang ditubuhkan sekitar tahun 1889. Walaupun masyarakat di sekelilingnya bertelagah dalam menentukan kebenaran antara Salafi dan Ahmadiyyah, Khalid mengambil pendekatan berbeza menyeru agar umat Islamtak kiralah aliran mana pun - perlu belajar menganggap perbezaan mereka sebagai keunikan masyarakat Muslim.

Berikutan daripada pengaruh gerakan aktivis, Khalid mula menerbitkan penerbitan beberapa jurnal sebagai medan dakwah, serta bertindak sebagai editor kepada sebuah majalah dakwah. Pengaruhnya yang mula melebar menyebabkan dia  digelarkan 'Sheikh orang Muslim British'; sesuatu yang tidak dapat diterima sebilangan besar komuniti Muslim khasnya mereka yang tidak sependapat dengannya.

Walaupun begitu, Khalid terus keras dengan pandangannya - semua Muslim tak kiralah dari mana pun aliran atau sekta adalah Muslim dan perlu disatukan. Karisma Khalid dalam memperjuangankan penyatuan Islam mula menarik beberapa orang yang sama sepertinya dan mereka menubuhkan Western Islamic Association, sebuah pertubuhan Muslim yang tidak berpegang kepada mana-mana aliran.

Khalid membuka rumahnya di selatan London untuk dijadikan markas gerakan, membuka ruangan solat yang akhirnya dikenali sebagai Masjid Peckham - menganjurkan aktiviti keagamaan, penyebaran maklumat, markas bantuan serta pusat kebajikan.

Hanya dikenali di London, nama Khalid mula terkenal selepas suratnya kepada Universiti Al-Azhar di Kaherah, Mesir menjadi buah mulut pemikir Muslim sedunia pada tahun 1932.

Dalam surat tersebut, Khalid memohon agar satu fatwa dapat dikeluarkan bagi memperjelaskan tentang hukum pembinaan sebuah masjid yang akan direkabentuk mengikut senibina Eropah dilakukan di London. Dalam surat itu juga Khalid menyebut bahawa bangunan itu akan dibina dengan menggunakan tenaga kerja individu Kristian.

Bagi menjawab permintaan fatwa Khalid, sarjana al-Azhar turut mengambil kira faktor masyarakat Muslim London yang berpecah belah seterusnya menjurus kepada perbincangan berkaitan gerakan Ahmadiyyah di sana yang difatwakan sesat. Pertanyaan Khalid dijawab dengan fatwa yang mengharuskannya dan Khalid dinasihatkan agar membenarkan penggunaan masjid itu tanpa halangan aliran, agar perpecahan tidak berterusan.

Perbincangan berkenaan fatwa itu diterbitkan dalam majalah dakwah 'Al-Fath' seterusnya membuka kepada pendedahan lebih besar usaha Khalid di London. Dermawan-dermawan Muslim daripada golongan Sunni mula mengajak komuniti Muslim memberikan bantuan kepada projek Khalid, seiring dengan cadangan Universiti al-Azhar - agar masjid yang bakal didirikan berbeza dengan sebuah masjid kelolaan komuniti komuniti Ahmadiyyah yang telah ada iaitu Masjid Woking.

Usaha itu membuatkan gerakan Ahmadiyyah yang selama itu mendominasi gerakan dakwah di London mula menjadi fokus sarjana Islam seluruh dunia, sehingga mereka pula terpaksa mempertahankan diri daripada kritikan dan dakwaan pihak luar.

Kontroversi yang timbul secara tidak sengaja itu memperkenalkan dunia kepada Khalid Sheldrake. Gerakan dakwahnya mula bergerak lebih luas.

Pengaruh Khalid Sheldrake sebagai seorang pendakwah Islam mula dikenali sekitar Asia setelah dia diminta meng-Islamkan salah seorang kaum kerabat Brooke di Sarawak - Dayang Muda Sarawak ketika itu, Gladys Palmer Brooke isteri kepada Tuan Muda Bertram Brooke. Bertram adalah anak kepada Raja Sarawak terakhir - Charles Brooke.

Bagaimanapun, Gladys tidak mahu melakukannya dengan cara biasa dan mahu memeluk Islam dalam situasi unik, jadi mereka pun menaiki sebuah kapal terbang dengan Khalid menjadi salah seorang penumpang. Di tengah perjalanan di udara Selat Inggeris, Khalid bangkit mengajarkan dua kalimah syahadah pada Gladys seterusnya memberikan Gladys nama 'Khairunnisa'.

Disebabkan kejayaan itu, Khalid sekali lagi mula dijulang sehinggakan namanya disebut-sebut sebagai individu yang boleh menyatukan komuniti Muslim yang berpecah belah. Banyak akhbar di Eropah dan Asia melaporkan tentang seorang pendakwah bernama Khalid Sheldrake yang meng-Islamkan menantu kepada Raja Sarawak.

Tidak lama selepas itu, satu delegasi daripada Xinjiang (ketika itu Turkistan Timur secara tidak rasmi) tiba di kediamannya di London. Melihat usaha dakwahnya di India serta Maghribi yang pernah berjalan, rombongan itu percaya Khalid adalah orang yang mampu menghubungkan komuniti Muslim di Asia dengan saudara Islam mereka di Eropah.

Datang dengan niat jelas - mereka mahu menggunakan pengaruh Khalid untuk menyatukan komuniti Muslim Turkistan Timur.

Penyatuan komuniti Muslim Turkistan Timur yang dibentuk daripada pelbagai puak diumumkan secara tak rasmi, dengan penubuhan negara yang dikenali sebagai Republik Islam Turkestan Timur. Negeri Kashgar di namakan sebagai ibu negaranya. Pembentukan kerajaan bebas yang ingin merdeka ini bagaimanapun sudah pastilah mendapat tentangan dua kuasa besar, iaitu China dan Kesatuan Soviet.

China menyifatkan kerajaan itu tidak sah sementara Soviet pula enggan memberikan sebarang bentuk kerjasama kepada orang Islam. Penubuhan kerajaan sementara dengan panglima orang Uyghur, Haji Hoja-Niyaz menjawat jawatan Presiden, Sabit Damolla sebagai Perdana Menteri dan Mahmud Muhiti sebagai menteri pertahanan diketawakan.

Mereka berharap dengan penglibatan Khalid sebagai Raja pertama dinasti itu, kuasa-kuasa besar akan berlembut dan memberikan pengiktirafan pada kerajaan mereka.

Khalid mengangguk bersetuju menerima amanah yang ada, walaupun berat baginya meninggalkan hidupnya sebagai pendakwah. Bagi membina kredibiliti, Khalid dan rombongannya mula menjelajah bertemu dengan komuniti Islam di Filipina, Borneo dan Singapura.

Media mula melaporkan tentang rombongan baru bakal Raja Turkistan Timur ini serta desas-desus tentang usaha mewujudkan kerajaan Muslim baru di China. Setelah menamatkan siri jelajah mereka di Jepun dan India, akhirnya Khalid bergerak ke Kashgar bagi melalui proses pertabalan takhta sebagai Raja Turkistan Timur yang pertama.

Pada masa inilah media di China dan Soviet mula menerbitkan dakwaan berkenaan peranan Khalid sebenarnya ejen British, yang dilantik untuk memudahkan British mengawal kawasan sempadan yang sangat kritikal kepada China dan Russia.

Khalid juga didakwa hanya akan menjadi boneka kerajaan Britain sekiranya berjaya ditabalkan sebagai Raja pertama Turkistan Timur.

Kedudukan Khalid mula goyah selepas propaganda itu berkesan menyebabkan penentangan penduduk Muslim warga Kesatuan Soviet, enggan sebarang bentuk campur tangan British berlaku di sana. China pula mendesak agar Britain menghentikan tindak tanduk warganegaranya, yang cuba mewujudkan sebuah kerajaan bebas dalam wilayah takluk negara tersebut.

Lebih malang bagi Khalid kerajaan tidak rasmi yang ditubuhkan bagi membentuk sebuah negara baru Turkistan Timur, mula bergolak ekoran perselisihan faham. Krisis ini menyebabkan kesatuan yang berjaya dibentuk sebelum itu kembali berpecah kepada puak-puak kecil. Ini menyebabkan Khalid hilang penyokong utamanya.

'Raja' Khalid, isterinya Permaisuri Qazia serta rombongan yang sedang dalam perjalanan ke Kashgar terpaksa berpatah balik melarikan diri ke arah India bagi mendapatkan perlindungan British di sana - selepas Soviet mula melakukan operasi menggempur kumpulan penyokong kerajaan Turkistan Timur.

Apabila pihak media menemuramah Khalid di India yang terselamat, dia dilaporkan akan berusaha kembali ke Kashgar setelah krisis reda bagi meneruskan perancangan asal. Kita semua tahu itu tidak berlaku. Khalid bakal Raja Turkistan Timur bukan saja tidak kembali, malahan tidak pernah sempat berjaya menjejakkan kaki dalam wilayah yang sepatutnya jadi jajahannya.

Khalid akhirnya kembali ke London, meneruskan usaha dakwahnya menyedari peluangnya untuk bergelar Raja kerajaan Islam sudah tiada. Beliau meninggal dunia pada tahun 1947 di rumahnya, selepas berkhidmat di Turki selama beberapa tahun dengan Kedutaan British; meninggalkan legasi dakwah yang terus dikenang di London serta kisah bagaimana seorang Raja yang tak sempat sempat merasai pertabalannya.

History of Xinjiang: Between China and the Soviet Union (1910s-1940s)

The last king of Xinjiang: how Bertram Sheldrake went from condiment heir to Muslim monarch


Ini Sebab Mengapa Tahi Ikan Paus Sperma Tersangat Mahal

Gambar di atas dikenali sebagai ambergris. Ia mungkin kelihatan tak ubah seperti seketul batu, namun ia sebenarnya adalah tahi ikan paus yang sangat jarang ditemui.

Dan harganya tersangatlah mahal di mana ambergris ini boleh mencapai 30 kali ganda harga perak. Malah, jika anda memakai minyak wangi, anda mungkin telah menyemburkan diri anda dengan najis haiwan ini.

Untuk beberapa abad, pembuat minyak wangi telah menggunakan ambergris ini untuk meningkatkan kekuatan minyak wangi mereka.

Pada dasarnya, ambergris merupakan paruh sotong yang terikat oleh rembesan lemak. Lama kelamaan, ia membesar di dalam usus sesetengah ikan paus sperma dan akhirnya, ia keluar keluar menjadi gumpalan keras.

Secara teknikalnya ambergris bukanlah tahi tetapi disebabkan saintis beranggapan bahawa ia keluar dengan cara yang sama seperti najis, maka ia dianggap sebagai tahi.

Di dalam badan ikan paus, jisim tersebut bertukar dari bahan seperti kotoran yang melekit menjadi ketulan kelabu keras. Dan percaya atau tidak, benda ini sangatlah sesuai untuk dimasukkan ke dalam minyak wangi kerana beberapa sebab.

Antaranya adalah kerana mengandungi bahan kimia yang unik berfungsi sebagai fiksatif, bermakna ia membuatkan bau-bauan dalam minyak wangi bertahan lebih lama.

Ia seperti sejambak 20 atau 30 sebatian kimia yang berbeza, masing-masing mempunyai profil bau tersendiri.

Satu akan berbau seperti cendawan, satu akan bau sedikit seperti tembakau, satu bau seperti kotoran, satu bau seperti rumput dan rumput kering.

Pereka minyak wangi menggunakan aroma yang kuat seperti yang dinyatakan sebagai asas untuk minyak wangi mereka.

Dan ramai di antara kita yang tahu bahawa asas ini asas kepada mana-mana minyak wangi. Terdapat sebuah syarikat khusus yang mempunyai beberapa model minyak wangi yang menggunakan ambergris sebagai asas.

Minyak wangi dalam koleksi syarikat ini boleh dijual mencecah harga RM2,000 sebotol dan digambarkan sebagai surat cinta ghairah dalam bentuk wangi.

Para saintis tidak tahu mengapa, tetapi hanya kira-kira 1% daripada ikan paus sperma sahaja yang menghasilkan bahan ini.

Malah, penyelidik seperti Dr Shane Gero, yang menghabiskan masa bertahun-tahun mempelajari ikan paus sperma langsung tidak pernah melihatnya.

Beliau yang telah mengumpulkan tahi ikan paus sperma selama 16 tahun belum berpeluang menemui ambergris ini. Kadang-kala, pengunjung pantai pula yang menjumpai tahi mahal ini.

Sebagai contoh, pada tahun 2006, satu pasangan telah menemui ambergris seberat 14.5 kilogram di pantai di Australia. Pihak media kemudiannya melaporkan bahawa ia mungkin bernilai hampir RM1.2 juta.

Namun, ambergris lebih kerap ditemui oleh pemburunya. Mereka ini mengesan corak cuaca dan arus laut untuk meramalkan di mana ia akan sampai.

Sebaik sahaja pemburu menemui ambergris, mereka akan menjualnya kepada broker atau pembuat minyak wangi dengan harga mencecah RM65,500 sekilogram.

Ambergris adalah seperti emas bagi para pemburunya dan ia merupakan komoditi sebenar maka mereka sangat mengambil serius apabila melibatkan tahi ini.

Namun, harga komoditi ini yang tersangat mahal bukanlah satu-satunya sebab mereka melakukannya. Di sesetengah negara seperti Amerika Syarikat, membeli, menjual atau memungut ambergris adalah diharamkan.

Ini kerana ikan paus sperma adalah spesies yang terancam di peringkat antarabangsa.

Sebelum pemburuan ikan paus bermula dengan aktif, terdapat lebih daripada sejuta ekor ikan paus sperma di lautan dan kini, hanya terdapat kurang daripada 20% jumlah asal.

Dan walaupun memungut ambergris tidak membawa apa-apa keburukan terhadap ikan paus sperma, saintis berkata bahawa menjual atau membeli produk daripada spesis yang terancam bukanlah satu idea yang bagus.

Namun selagi kita tidak dapat meniru sesuatu yang mempunyai baik sehebat tahi ikan ini, maka manusia akan terus membeli dan menjual ambergris.


Orang Mangalik - Penganut Hindu Yang Perlu Berkahwin Dengan Pokok

Dipercayai oleh sebahagian masyarakat bumi sebagai agama tertua di dunia, Hindu mempunyai pelbagai warisan, tradisi dan budaya yangdibentuk beribu-ribu tahun lamanya.

Ada amalan mereka yang telah pun dimansuhkan melalui peredaran zaman namun ada juga tradisi mereka yang kekal, masih dijalankan masyarakat zaman moden tanpa henti. Salah satu tradisi yang masih dipegang orang Hindu khasnya mereka yang tinggal di negara India - adalah amalan tradisi Kumbh Vivah.

Menjadi kontroversi serta mendapat tentangan daripada segelintir penganut Hindu yang percaya amalan itu bersifat karut, Kumbh Vivah mewujudkan polemik dalam masyarakat Hindu sendiri kerana amalan ini memerlukan seseorang dikahwinkan dengan objek tak bernyawa. Betul ke?

Khumbh vivah adalah istilah bahasa yang menggabungkan dua perkataan iaitu 'khumbh' yang bererti bekas dengan 'vivah' yang membawa makna perkahwinan. Jadi dari segi bahasanya, 'khumbh vivah' membawa makna 'perkahwinan dengan bekas'.

Untuk memahami kenapa tradisi ini wujud dalam kepercayaan masyarakat Hindu - kita perlu mengetahui terlebih dahulu tentang kumpulan individu digelarkan 'mangalik'.

Orang Hindu mempunyai sistem tilikan nasib berdasarkan kepada sistem astrologi digelarkan sebagai Jyotisha, di mana setiap orang akan dikelaskan mengikut pengaruh simbol-simbol langit. Di antara semua kumpulan, wujud satu kumpulan di dalam Jyotisha yang dinamakan sebagai 'mangalik' atau 'manglik.'

'Mangalik' dibentuk daripada mereka yang dilahirkan dalam tarikh yang berkait dengan Mangala, Dewa yang menguasai planet Marikh serta bertanggungjawab ke atas peperangan yang berlaku. Oleh kerana itu semua individu yang tarikh lahirnya jatuh ke dalam kumpulan Mangala akan diistilahkan sebagai Mangalik.

Semua Mangalik pada asalnya dipercayai tidak akan mempunyai perkahwinan yang bahagia, selagi mana mereka tidak membuang 'pengaruh' Mangala dalam hidup mereka.

Sekiranya seorang mangalik mengahwini seorang individu bukan mangalik, pasangannya dipercayai tidak akan mempunyai umur panjang serta akan mati dalam usia muda. Unsur buruk ini yang selalu kita gelarkan sebagai 'sial,' digelarkan orang Hindu sebagai 'schwa.'

Jadi semua bakal pengantin Hindu yang lahir sebagai 'mangalik' perlu menjalani satu ritual bagi membersihkan diri mereka daripada 'schwa.'

'Mangalik' diberikan pilihan untuk melalui proses membuang 'schwa', sama ada dikahwinkan dengan pokok atau dengan bekas yang dibuat dengan tanah liat.

Upacara perkahwinan pengantin pula dilakukan sama sahaja seperti perkahwinan biasa, cuma pengantin kepada individu mangalik itu akan digantikan dengan objek yang mereka pilih. Ada juga yang memilih untuk dikahwinkan dengan haiwan, tetapi pada zaman sekarang, jarang sekali pilihan ini diambil.

Sekiranya pengantin memilih pokok, ada dua pilihan sama ada menggunakan pokok pisang atau pokok mulberry (peepal). Kenapa mereka perlu dikahwinkan terlebih dahulu? Sebabnya adalah kerana dengan menjadikan perkahwinan pertama mereka dengan objek-objek ini, 'schwa' yang ada pada mereka akan terkena pada objek yang dipilih.

Selepas majlis perkahwinan itu selesai, tradisinya memerlukan pokok yang dikahwinkan ditebang atau bekas tembikar itu  dihanyutkan ke sungai bagi membolehkan individu itu, memulakan hidup baru ibarat perceraian telah berlaku.

Hanya selepas selesai upacara penebangan atau menghanyutkan bekas, barulah individu itu dianggap bebas daripada pengaruh 'mangala' dan boleh melangsungkan perkahwinan kedua.

Harapan mereka, perkahwinan kedua mereka dengan lelaki atau wanita pilihan - bertahan lama dan berlangsung bahagia tanpa ada lagi 'schwa' membelenggu ikatan mereka.

Walaupun kelihatan mudah, jumlah majlis yang perlu dilangsungkan sebenarnya bergantung dengan tahap 'mangalik' seseorang. Di kalangan 'mangalik' sendiri wujud perbezaan tahap pengaruh mangala, yang membezakan jumlah majlis perkahwinan yang perlu dilangsungkan.

Semua individu 'mangalik' akan dibahagikan kepada 'mangalik purna' dan 'mangalik vakri'; seorang purna mempunyai kesan penuh Mangala ke atasnya sementara vakri pula hanya terkesan secara separa. Bagi kelompok vakri, ada masanya mereka dibenarkan berkahwin tanpa perlu melalui perkahwinan khumbh vivah kerana masyarakat Hindu percaya selepas mencapai umur tertentu, kesan buruk 'schwa' ke atas mereka semakin berkurangan.

Ada juga individu yang dikategorikan sebagai 'mangalik berkali ganda' di mana pengaruh ke atasnya terlalu kuat, sehinggakan seseorang itu perlu dikahwinkan beberapa kali. Dia perlu menjalani ritual yang serupa bagi membolehkan dia layak dikatakan bebas daripada 'schwa' sebelum dibenarkan berkahwin dengan manusia lain berulang kali kebiasaannya dua atau tiga kali perkahwinan.

Adakah ada kes-kes perkahwinan mangalik yang berlaku melibatkan selebriti popular Hindu? Ada. Satu kes paling popular yang menimbulkan perdebatan di kalangan masyarakat India - adalah majlis perkahwinan melibatkan pasangan bintang Bollywood terkenal Aishwariya Rai dengan Abhishek Bachan.

Aishwariya lahir sebagai seorang 'mangalik', memilih untuk dikahwinkan sebanyak dua atau tiga kali atas arahan bakal bapa mertuanya - aktor legenda Amitabh Bachan yang terkenal sangat kuat pegangan agama Hindu.

Khabar angin berkenaan kisah ini mula disebarkan oleh media India yang menyebut bahawa Aishwariya telah dikahwinkan sebanyak dua kali, kali pertama kepada sebatang pokok peepal dan kali kedua kepada tugu Dewa Krishna dengan semua upacara dijalankan di daerah Varanasi atas nasihat seorang ahli agama Hindu bernama Chandrasghekar Swami.

Ada juga pihak mendakwa berlaku pernikahan ketiga, cuma tiada kepastian dapat diberikan.

Mendapat tentangan orang ramai yang mengkritik tindakan keluarga mereka berdua dalam meneruskan ritual yang dikatakan karut itu, pihak pengantin dan keluarga mereka menafikan dakwaan perkahwinan Aishwariya dengan pokok serta tugu itu benar-benar berlaku. Suami AIshwariya menyifatkan dakwaan itu sebagai satu tuduhan berniat jahat dalam memalukan keluarganya yang menjadi nama besar dalam insudtri filem Bollywood.

Sama ada benar atau tidak, sukar untuk kami menjelaskannya secara fakta.


Mengapa Kita Rebus Udang Karang Secara Hidup-Hidup?

Setiap kali anda makan di restoran atau gerai-gerai, kesihatan anda berada di dalam tangan orang lain. Dan setiap tahun, berpuluh-puluh ribu orang jatuh sakit disebabkan oleh keracunan makanan.

Naib baik, tukang masak dan chef boleh mengambil langkah-langkah untuk meminimumkan risiko keracunan makanan. Dan salah satu daripada caranya adalah merebus atau mencelupkan udang karang ke dalam air mendidih secara hidup-hidup.

Rupa-rupanya, akuarium dan tangki di restoran yang menempatkan udang karang hidup bukan sahaja untuk membolehkan anda dapat makan makanan yang segar, tetapi ada sebab lain.

Cuba bayangkan anda masuk ke dalam dapur dan melihat kambing dimasak hidup-hidup, pastinya anda terkejut dan hilang selera makan. Namun, inilah yang berlaku kepada udang karang di seluruh dunia.

Tetapi adakah udang karang berbeza dengan haiwan lain yang kita makan? Mengapa kita rebus atau masak udang karang hidup-hidup? Sebenarnya, cara ini boleh menyelamatkan nyawa.

Manusia telah menggunakan cara ini sejak beribu-ribu tahun yang lalu. Kes pertama direkodkan dari resipi dikaitkan dengan tukang masak Rom iaitu Caelius Apicius yang terkenal pada abad pertama.

Tukang masak Amerika Syarikat kemudiannya menggunapakai proses ini menjelang tahun 1880 apabila mereka mendapati bahawa makanan kelihatan lebih menarik dan terasa lebih sedap apabila haiwan ini direbus hidup-hidup.

Namun, kita kemudiannya mengetahui bahawa terdapat sebab mengapa ia direbus, iaitu boleh mengurangkan risiko keracunan makanan yang teruk.

Udang karang mempunyai bakteria berbahaya secara semulajadi hadir dalam dagingnya, sejenis bakteria Vibrio.

Sebaik sahaja udang karang mati, bakteria ini menjadi berlipat ganda dengan begitu cepat dan membebaskan toksin yang mana hampir mustahil dapat menghapuskannya.

Malah, memasak daging udang karang yang telah mati juga tidak akan dapat membunuh kesemua bakteria ini. Jadi, adalah lebih selamat untuk membiarkan udang karang terus hidup sehinggalah ia dihidangkan.

Jika bakteria Vibrio sampai ke dalam sistem badan anda, ia sangat berbahaya. Anda boleh mengalami gejala seperti kekejangan perut, mual, muntah, demam, menggigil dan mati.

Nasib baik terdapat cara untuk mengetahui sama ada daging tersebut masih dalam keadaan baik atau tidak, iaitu dengan menghidunya.

Anda dengan mudah boleh mengesan bau ammonia yang dikeluarkan apabila badan udang karang mula terurai.

Jadi, merebus udang karang hidup-hidup boleh menyelamatkan kita daripada jatuh sakit dan mati. Namun, bagaimana pula dengan nasib udang tersebut?

Sudah tentu udang karang tidak dapat menjerit kesakitan apabila ia direbus. Malah, ia tidak mempunyai paru-paru dan tidak mempunyai alatan biologi yang betul untuk menjerit.

Apa yang anda dengar adalah udara dan wap keluar dari cangkeranganya ketika direbus. Dikatakan bahawa udang tidak mempunyai otak sebenar yang membolehkannya mengetahui apa itu kesakitan.

Adalah adil untuk mengatakan bahawa ia tidak mempunyai tahap kesedaran diri cara yang sama seperti manusia, tetapi udang karang tetap bertindak balas terhadap kerosakan tisu sama ada secara fizikal dan hormon.

Jadi, ia jelas bahawa udang karang masih mampu mengesan kesakitan pada tahap tertentu. Malah, hormon yang haiwan ini rembeskan ke dalam aliran darah iaitu kortisol, adalah sama seperti yang dihasilkan oleh manusia apabila berasa sakit.

Namun, tanda kesengsaraan yang paling jelas ialah ekornya yang merenggut, yang dikatakan sebagai refleks untuk melarikan diri.

Jadi, tiada siapa yang tahu apa sebenarnya yang berlaku kepada udang karang apabila ia dimasukkan ke dalam air yang mendidih.

Sudah tentu terdapat pihak yang menentang cara memasak yang dianggap kejam ini.

Pada Januari 2018, Switzerland mengharamkan amalan membunuh udang karang dengan memasukkan ke dalam air mendidih secara hidup-hidup, yang mana sudah diharamkan di New Zealand.

Bermula 1 Mac 2018, sebagai sebahagian daripada perundangan perlindungan haiwan, udang karang mesti dikejutkan dengan arus elektrik sehingga mati sebelum dimasak.


10 Negara Islam Dengan Pasukan Tentera Paling Kuat Di Dunia

"Dunia Islam" terbentang dari sejauh Afrika Barat hinggalah ke Asia Tengara.

Dengan peperangan di Iraq, Libya, Syria dan Yaman, konflik yang sedang berlangsung di Afghanistan, Semenanjung Sinai Mesir, dan keganasan di Wilayah Palestin, tentera rantau ini perlu menyesuaikan diri dengan perang konvensional dan tidak simetri dengan pantas.

Daripada senarai ini, negara yang paling banyak berbelanja untuk ketenteraan adalah Arab Saudi dan pada tahun 2017, perbelanjaan negara ini adalah ketiga tertinggi di dunia menurut Bank Dunia.

Global Firepower index (GFP), yang digunakan untuk menghasilkan ranking telah melihat beberapa faktor, termasuk kualiti persenjataan, jarak peluru berpandu, latihan, pakatan, tenaga kerja, dan kekuatan industri pertahanan setempat sebagai apa yang menentukan kekuatan sesebuah angkatan.

iluminasi.com kongsikan 10 negara Islam dengan pasukan tentera paling kuat di dunia.

Angkat terbaru menunjukkan Maghribi mempunyai belanjawan pertahanan sekitar RM14.3 bilion. Jumlah populasi negara ini hampir 34 juta, dengan tenaga manusia yang ada sebanyak 17 juga dan 373,000 kakitangan tentera.

Daripada jumlah itu, seramai 198,000 adalah kakitangan aktif dan kakitangan simpanan adalah seramai 175,000 orang.

Walaupun dengan kekuatan yang agak ramai, ia amat mencabar bagi Maghribi kerana memiliki antara bajet yang paling rendah bagi negara Timur Tengah.

Tentera negara ini telah terlibat dengan wilayah Sahara Barat yang dipertikaikan serta meronda sempadannya yang panjang.

Syria mempunyai bajet kenteteraan sebanyak RM7.73 bilion, dan selepas lebih daripada 6 tahun berperang, pasukan tentera Syria adalah bayangan ketenteraan yang terdahulu.

Negara ini mempunyai populasi seramai 18.27 juta dan mempunyai tenaga manusia tersedia seramai 11.6 juta orang.

Jumlah kekuatan tentera Syria adalah 304,000 orang dan yang aktif adalah seramai 154,000.

Tentera mereka diperkuat oleh militia Iran, tentera Rusia dan militia tempatan yang memelihara rejim Assad, selepas mengalami kerugian besar, pembelotan berleluasa dan keletihan kerana terlibat dalam begitu banyak peperangan

Walaupun Malaysia tidak pernah berperang dalam konflik konvensional sebelum ini, ia mempunyai tentera moden dengan postur strategik yang seimbang antara kekuatan tentera laut, pemodenan teknologi, dan keunggulan pasukan udara.

Sehingga tahun 2017, Malaysia mempunyai populasi seramai 31.62 juta orang, dengan tenaga manusia yang tersedia sekitar 15 juta orang.

Jumlah kakitangan tentera adalah seramai 420,000, dengan kakitangan aktif seramai 110,000 dan 310,000 kakitangan simpanan.

Tetapi satu konflik yang melibatkan Malaysia adalah dengan China, terhadap tuntutan ke atas Laut China Selatan.

Walaupun bergelut dengan keterbatasan kewangan dan ketidakstabilan mata wang, pasukan tentera Malaysia terus berkembang dan semakin moden.

Ia menghadapi cabaran memadankan aset yang tidak sesuai dengan ancaman domestik dan antarabangsa yang mereka hadapi.

Dari segi saiz, Algeria adalah negara Arab yang terbesar dan telah melabur secara mantap dalam tentera sejak kemerdekaan.

Tentera Kebangsaan Rakyat Algeria telah aktif sejak ditubuhkan, bermula dengan terlibat dalam perang berdarah untuk kemerdekaan, perang saudara yang mengerikan yang digelar 'The Black Decade', diikuti oleh lebih dari 2 dekad memerangi keganasan dan melindungi sempadannya yang penting.

Ia juga satu-satunya negara selain dari China yang memperoleh sistem peluru berpandu Rusia S400.

Algeria mempunyai sempadan yang menyusahkan dengan negara-negara jiran termasuk Libya dan Mali.

Ia juga  secara aktif menyokong Front Polisario, yang mana sedang cuba mendapatkan kemerdekaan Sahara Barat dari Morocco.

Dalam beberapa tahun yang lalu, ia telah bertempur dalam perang berdarah di Yaman sebagai ketua gabungan bersekutu.

Ketika Yaman menjadi saksi terhadap kekuatan tenteranya, perang yang berpanjangan itu telah menarik perhatian antarabangsa terhadap jumlah nyawa yang terbunuh dan pejuang kemanusiaan bimbangkan masalah kelaparan serta penyakit di negara yang dilanda perang.

Tentera Pakistan adalah sangat kuat, dengan tradisi tentera yang sangat panjang.

Dalam tahun-tahun kebelakangan ini, ia telah memanfaatkan penglibatan yang lebih kuat dengan Arab Saudi dan China untuk memodenkan tenteranya, dengan pertukaran teknologi tentera berat dan pembangunan senjata.

Dari segi operasi, Pakistan mempunyai salah satu tentera terbesar di rantau ini, dengan doktrin senjata gabungan yang kuat disokong oleh perkhidmatan perisikan yang mantap dan kemahuan konsisten untuk membangunkan kapasiti industri pertahanan serta mengeluarkan senjata api moden dan peluru.

Ia juga merupakan salah satu daripada beberapa negara di dunia yang mempunyai keupayaan nuklear.

Persatuan Kawalan Senjata menyatakan bahawa Pakistan mempunyai peledak nuklear sebanyak 140 unit dan tersenarai sebagai negara dengan senjata nuklear ke-6 terbesar di dunia.

Dengan Indonesia bakal menjadi ekonomi ke-4 terbesar di dunia menjelang 2050, tenteranya terus berkembang pesat.

Dari segi kekuatan anggota, Indonesia adalah yang paling kuat dalam senarai ini.

Selain daripada kakitangan tugasnya yang aktif, negara ini mempunyai 281,000 anggota para tentera tambahan.

Tenaga kerja, ekonomi dan pengaruh politik dimiliki Indonesia cukup untuk memastikan kestabilan dan pertumbuhan dalaman, kerana ia mengejar strategi pelbagaian tentera yang agresif.

Baru-baru ini, ia menggunakan strategi Anti-Access / Area-Denial (A2 / AD), menjadikannya lebih kuat berbanding jirannya, sementara ia mensasarkan 274 kapal tentera laut, 10 skuadron pejuang, dan 12 kapal selam.

Keupayaan yang dimodenkan Indonesia mungkin menjadi pendahulu kepada cita-cita serantau yang lebih besar pada masa hadapan.

Iran mempunyai lebih ramai anggota ketenteraan berbanding negara lain di Timur Tengah, dengan tambahan 125,000 dalam Kor Pengawal Revolusi Islam (IRGC), serta militia serantau lain yang berasal dari negara-negara yang berbeza.

Ia juga berjaya menguruskan militia yang besar dengan berkesan sambil bekerjasama dengan mereka ke atas postur tentera keseluruhannya melalui pegawai dan kepimpinan yang diuji.

Beberapa tahun yang lalu, Iran telah membangunkan industri pertahanan negara yang penting dan membuat kemajuan besar ke arah menjadi negara nuklear.

Angkatan bersenjata Irang juga dilihat terutamanya kuat dalam peperangan asimetris. Iran telah menyediakan sokongan teknikal dan ketenteraan yang luas kepada rejim Assad di Syria dan Houthis di Yaman.

Dengan munculnya Presiden Abdel Fatah el Sisi, tentera Mesir telah diberikan pemerintahan secara bebas untuk mengembangkan dan menanamkan dirinya dalam hampir setiap aspek masyarakat Mesir.

Ia juga diberikan kebebasan ke atas anggaran pertahanan yang lebih besar, pengecualian cukai dan kontrak swasta yang menguntungkan.

Tentera Mesir telah membuat kemajuan besar dalam memodenkan tenteranya sejak Abdel Fatah mengambil kuasa, dengan perolehan secara beransur-ansur dari segi senjata terkini dan merombak rantai bekalan serta perhatian yang diberikan kepada angkatan lautnya.

Mesir masih berjuang untuk menangani pemberontakan di Semenanjung Sinai selama beberapa tahun.

Angkatan bersenjata Turki telah berada pada kedudukan yang aktif selama beberapa tahun.

Di samping kehadirannya yang penting di Syria, Turki telah membangunkan sebuah industri pertahanan yang kuat, pembuatan pesawat bersenjata yang berautonomi, peluru berpandu pelayaran yang canggih, kereta kebal tempur asli yang canggih, dan helikopter serangan yang hebat.

Ia bukan sahaja merupakan pasukan ketenteraan terkuat dalam dunia Islam dan Timur Tengah, tetapi juga menduduki tempat ke-9 di seluruh dunia oleh Indeks Firepower Global, satu kedudukan di atas Jerman.

Turki juga telah mendirikan pangkalan operasi besar di Qatar dan Somalia, memperluas jangkauan geopolitik dan memaksimumkan kapasiti unjuran.


Berapakah Gaji Bulanan Diterima Seorang Pegawai Khas Menteri?

Kami pernah menyenaraikan beberapa informasi yang jarang didedahkan kepada orang ramai secara terperinci berkaitan dengan pendapatan dan faedah yang diperolehi oleh penjawat awam berstatus Menteri, Ahli Parlimen serta ahli Dewan Negara yang bertanggungjawab menggubal serta mewujudkan akta pentadbiran negara kita.

Walau bagaimanapun, rasa ingin tahu masyarakat seakan tidak henti-henti dan daripada beberapa maklum balas yang kami terima, ada ramai di luar sana yang tertanya-tanya berapakah perbelanjaan yang akan digunakan oleh seorang Menteri dan Timbalan Menteri setiap bulan, dalam perihal lantikan pegawai-pegawai khas.

Perkara ini menjadi hangat semasa pertukaran kerajaan dalam tahun 2018 selepas banyak pihak mendedahkan pendapatan lumayan yang diperuntukkan bagi pegawai bersifat lantikan politik.

Bagi memahami bagaimana lantikan pegawai dilakukan oleh seorang menteri, kita perlu tahu tentang format lantikan yang dibenarkan. Wujud dua skim perjawatan yang dibenarkan untuk digunakan sebagai skim lantikan - sama ada lantikan tetap dan lantikan terbuka.Lantikan tetap melibatkan penjawat awam yang berada dalam skim perkhidmatan, sama ada melalui kaedah peminjaman, pertukaran sementara atau dengan cara penempatan khas mengikut tempoh yang telah dipersetujui.

Sementara itu wujud beberapa jawatan lain yang dikategorikan di bawah kategori perjawatan secara terbuka, di mana penjawat awam yang akan mengisinya boleh dipilih daripada kalangan penjawat awam dalam perkhidmatan atau bukan dari kalangan pegawai penjawat awam. Sekiranya lantikan melibatkan orang luar, perjawatannya akan dikira sebagai lantikan kontrak atau dalam bahasa kebanyakannya, lantikan bersifat politik.

Setiap Menteri dan Timbalan Menteri akan diberikan kuota khas pegawai yang boleh dilantik, dengan hanya 3 jawatan dibenar untuk pengambilan terbuka - Pegawai Tugas-Tugas Khas Gred 54, 2 jawatan Pegawai Tugas-Tugas Khas Gred 48/52 dan 1 jawatan Setiausaha Akhbar Gred 48, 52 atau 54.

Secara amnya, semua Menteri dibenarkan melantik 10 orang pegawai dan pembantu, Timbalan Menteri pula dibenarkan melantik 5 orang pegawai pembantu - menjadikan jumlah keseluruhan Pegawai dan Pembantu yang bertindak sebagai rombongan Menteri dan Timbalan Menteri untuk satu-satu Kementerian adalah seramai 15 orang.

Bagi setiap jawatan Pegawai Menteri yang dipilih daripada penjawat awam dalam perkhidmatan, kuasa untuk melantik penjawat awam akan ditentukan oleh Suruhanjaya Perkhidmatan Awam namun boleh ditentukan sendiri dengan kaedah penempatan khas, sekiranya Ketua Perkhidmatan mengarahkan pertukaran, peminjaman atau penempatan khas dijalankan.

Untuk calon lantikan perjawatan terbuka, semua calon yang dirasakan layak perlulah mendapat kelulusan daripada YAB Perdana Menteri Malaysia sendiri, sebelum dibenarkan mengisi jawatan yang ada. Pihak Menteri perlu menyenaraikan cadangan individu yang diinginkan, beserta CV calon, maklumat berkaitan calon, salinan kelayakan akademik serta laporan kesihatan calon.

Semua calon yang diterima oleh YAB Perdana Menteri layak untuk ditukarkan kepada mana-mana jawatan terbuka lain, selagi mana dia kekal berkhidmat. Hanya sekiranya dia ditamatkan berkhidmat selepas 6 bulan, barulah permohonan baru untuk jawatan terbuka perlu dibuat semula dan kelulusan YAB Perdana Menteri menjadi syarat kembali.

Secara amnya, semua lantikan sebagai Pegawai Menteri atau Timbalan Menteri masih memerlukan kelulusan pendidikan sarjana muda dengan kepujian bagi jawatan gred 41 ke atas, disahkan mempunyai kemahiran berfikir yang analitikal, mahir membuat keputusan, mempunyai kemahiran komunikasi yang baik serta mampu bertutur dan menulis dalam Bahasa Melayu dan Bahasa Inggeris.

Sampai kepada topik yang menjadi pertanyaan ramai di Iluminasi - berapakah kadar pendapatan yang dibayar untuk seorang Pegawai Menteri dan Timbalan Menteri?

Untuk menjawab persoalan ini, kita perlu juga tahu gred-gred perjawatan Pegawai Menteri berbeza-beza, jadi untuk memudahkan penerangan - kami sertakan tangga gaji minimum yang akan diperuntukkan kepada Pegawai berdasarkan kepada jawatan, status lantikan dan bentuk lantikan mereka.

Dalam perjawatan, hanya individu berstatus Menteri akan dibenarkan melantik Pegawai dari kalangan penjawat awam gred 54 dan setiap Timbalan Menteri akan dibenarkan melantik Pegawai dari Gred 52.

Setiap Menteri dan Timbalan Menteri diberikan pilihan untuk melantik individu yang dirasakan layak ke jawatan-jawatan yang ada, asalkan kuota lantikannya tidak melebihi jumlah yang dibenarkan.

Jadi adalah biasa untuk kita mendengar seorang Menteri mempunyai 3 orang Pegawai Tugas-Tugas Khas kerana ada 3 jawatan berdasarkan gred berbeza (54,52 dan 48) yang boleh disi dengan seorang lagi pegawai akan dilantik sebagai Setiausaha Akhbar. Ada juga Menteri yang langsung tidak melantik Pegawai Tugas-Tugas Khas, sebaliknya hanya bergantung dengan kumpulan setiausaha yang ada. Siapa Menteri itu?

Agak lumayan juga gaji yang dibayar bagi menjadi Pegawai kepada Menteri dan Timbalan Menteri ya?

Dengan pendapatan selumayan itu, kami harapkan agar semua individu yang dilantik bekerja sehabis baik dan tidak mensia-siakan dana cukai yang dibayar seluruh rakyat Malaysia - agar negara kita mampu menuju ke arah yang lebih baik.